WARGA EMAS MAUT AKIBAT DILANGGAR PEMANDU 4WD POSITIF DADAH

GUA MUSANG: Seorang warga emas maut akibat dirempuh dan diseret sejauh 7.3 meter oleh sebuah kenderaaan pacuan empat roda (4WD) yang dipandu lelaki positif dadah di Jalan Kampung Jeram Tekoh, di sini semalam.

Ketua Polis Daerah Gua Musang Supt Sik Choon Foo berkata kejadian berlaku kira-kira 10.10 pagi ketika mangsa M Noor Awang, 67, sedang menunggang motosikal Yamaha Lagenda di lokasi tersebut.

Beliau berkata ketika kejadian, pemandu kenderaan 4WD berusia 42 tahun itu dalam perjalanan dari arah Kampung Jeram Tekoh menuju ke Kampung Baru Jeram Tekoh.

“Semasa tiba di lokasi kejadian, pemandu berkenaan telah hilang kawalan lalu masuk ke laluan bertentangan dan melanggar mangsa yang datang dari arah bertentangan.

“Kejadian menyebabkan mangsa diseret sejauh 7.3 meter sehingga 4WD terbabit berhenti ketika merempuh sebuah rumah di sebelah kanan jalan,” katanya menerusi kenyataan media, hari ini.

Sik berkata M Noor kemudian telah dibawa ke Klinik Kesihatan Jeram Tekoh untuk rawatan, bagaimanapun telah disahkan meninggal dunia pada 11.50 pagi akibat kehilangan darah yang banyak.

“Susulan itu, polis menahan pemandu kenderaan 4WD terbabit. Ujian saringan air kencing mendapati suspek positif dadah jenis Methamphetamine.

“Hasil semakan mendapati lelaki itu mempunyai rekod lampau penyalahgunaan dadah di bawah Seksyen 15 (1) Akta Dadah Berbahaya (ADB) 1952 dan Seksyen 12 (2) ADB 1952,” katanya.

Kes katanya disiasat di bawah Seksyen 44 (1) Akta Pengangkutan Jalan 1987 iaitu memandu semasa berada di bawah pengaruh dadah dan menyebabkan kematian. –AlHijrah Online


SUAMI ISTERI DITEMUKAN MAUT DIPERCAYAI DIBUNUH AHLI KELUARGA

IPOH: Sepasang suami isteri ditemukan mati dalam keadaan berlumuran darah, dipercayai dibunuh oleh seorang ahli keluarga itu sendiri di ruang tamu rumah mereka di Taman Bercham Aman di sini pagi tadi.

Ketua Polis Daerah Ipoh ACP Yahaya Hassan berkata pihaknya menerima maklumat mengenai kejadian menimpa mekanik Ng Chun Hon, 64, dan suri rumah Ooi Tin Lu yang berumur 59 tahun itu pada kira-kira pukul 8.50 pagi daripada abang kepada Chun Hon.

Beliau berkata pengadu memberitahu bahawa dia menemui adik lelaki bersama isterinya dalam keadaan tidak sedarkan diri dan berlumuran darah semasa dia balik ke rumah itu selepas tamat bekerja.

“Pasukan polis bersama pihak Hospital Raja Permaisuri Bainun (HRPB) telah ke tempat kejadian dan mendapati kedua-dua mayat ditempatkan berdekatan, tersandar pada dinding, dan mereka dipercayai mati akibat kecederaan pada bahagian kepala disebabkan senjata tajam serta objek tumpul, namun tiada senjata yang ditemukan.

“Siasatan awal mendapati berlaku pergaduhan di rumah ini dan kedua-dua mereka dipercayai telah meninggal dunia malam tadi. Ibu mangsa yang berumur 90-an, uzur dan berkerusi roda, turut berada dalam rumah ketika kejadian, namun tidak diapa-apakan,” katanya ketika ditemui pemberita di lokasi kejadian di sini hari ini.

Yahaya berkata polis sedang mencari adik lelaki Chun Hon yang dikenali sebagai Ng Chun Ming, 61, yang menghilangkan diri bersama kereta Proton Saga dengan nombor pendaftaran PHU 8608, bagi membantu siasatan.

Beliau meminta orang ramai yang mempunyai maklumat mengenai penganggur dengan rekod jenayah lampau kes mendatangkan kecederaan itu supaya menghubungi pegawai penyiasat ASP Nor Azalina Rais Ahmad dengan menelefon 0136282176 bagi membantu siasatan.

Menurutnya kedua-dua mayat telah dihantar ke HRPB untuk dibedah siasat. –AlHijrah Online


Peguam Negara seolah-olah masih keliru punca kematian Adib

SHAH ALAM – Persatuan Peguam-Peguam Muslim Malaysia
mempersoalkan keputusan Peguam Negara, Tommy Thomas mengadakan inkues bagi
menentukan sebab kematian anggota bomba, Muhammad Adib Mohd Kassim yang
terbunuh semasa rusuhan di Kuil Sri Maha Mariamman.

Presidennya, Datuk Zainul Rijal Abu Bakar berkata, keputusan
dibuat seolah-olah memberi gambaran bahawa beliau masih keliru dengan punca
kematian Muhammad Adib sedangkan, telah berdasarkan laporan perubatan dan bedah
siasat dibuat dan kertas siasatan yang dibuka oleh Polis Diraja Malaysia (PDRM)
telah mengklasifikasikannya sebagai kes bunuh.

Menurutnya, proses inkues bakal mengambil masa kerana
majistret secara inquisitorial mempunyai kuasa luas meneliti sebab kematian
Muhammad Adib termasuk memanggil semua pihak terlibat yang dijangkakan
menjangkau puluhan orang.

 “Oleh kerana proses
ini mungkin mengambil masa ia menimbulkan kebimbangan terhadap empat orang yang
sedang disiasat oleh polis.”

“Walaupun polis telah mengklasifikasi semula kes ini di bawah
seskyen 302 Kanun Keseksaan kerana membunuh setelah kematian Muhammad Adib
tiada tindakan segera diambil polis atau Peguam Negara untuk menangkap atau
menuduh dibawah seksyen 302 tersebut,” katanya dalam satu kenyataan hari ini.

Menteri Dalam Negeri, Tan Sri Muhyiddin Yassin dalam satu kenyataan
hari ini memaklumkan Thomas akan mengarahkan majistret untuk membuat inkues
bagi menentukan sebab kematian Muhammad Adib.

Katanya, beliau dimaklumkan sendiri Thomas hasil perbincangan
yang diadakan selepas penemuan dapatan tertentu polis menerusi rakaman
percakapan saksi, lakonan semula dan hasil bedah siasat pihak forensik patalogi
yang hanya boleh didedahkan di mahkamah kelak.

Mengulas lanjut, Zainul berkata, apa yang lebih menggusarkan
adalah keempat-empat individu yang disiasat telah dilepaskan atas jaminan polis
dan bukan jaminan daripada mahkamah.

“Oleh itu orang yang disiasat bebas ke mana sahaja mereka
mahu tanpa sekatan. Sekiranya polis atau Peguam Negara berpandangan pihak
sedang disiasat itu tiada kaitan dengan kesalahan yang disiasat kenapa pula
mereka dilepaskan dengan jaminan polis, seharusnya mereka dilepaskan sepenuhnya.”

“Kami berpendapat, tidak perlu untuk mengadakan inkues kerana
akan melengah-lengahkan keadilan buat keluarga mangsa sahaja.

“Kami meminta polis segera menyempurnakan kertas siasatan dan
Peguam Negara membuat keputusan cepat mendakwa pihak yang terbabit. Bukan semua
kes yang disiasat dibawah seskyen 302 Kanun Keseksaan memerlukan keputusan
inkues terlebih dahulu sebelum pendakwaan dapat dilakukan,” katanya.

Jelasnya, oleh kerana polis telah mengklasifikasi semula kes
ini di bawah seksyen 302 Kanun Keseksaan, maka wajar polis menangkap semula dan
mendapatkan tahanan reman kepada mereka yang sedang disiasat.

“Ini bagi mengelakkan proses undang-undang digagalkan
melainkan polis berpendapat mereka tidak melakukan kesalahan tersebut dan
memberikan justifikasi agar ia menjadi telus. Meskipun begitu polis dan Peguam
Negara perlu menjelaskan di mana keberadaan orang yang disiasat dan status
siasatan tersebut,” katanya.

Zainul berkata lagi, pihaknya mendesak Peguam Negara
memberikan penjelasan terperinci kenapa tiada pendakwaan dilakukan dibawah
seksyen 302 kanun keseksaan setakat ini dan kenapa pula inkues dijalankan
kerana orang awam tidak mempunyai akses kepada siasatan.

“Masyarakat perlu tahu sama ada siasatan masih belum lengkap
atau terdapat elemen lain yang boleh menjadikan pendakwaan gagal,” katanya.

Selain itu beliau turut mempersoalkan tindakan pihak yang
meminta perlindungan Suruhanjaya Hak Asasi Manusia (Suhakam) untuk masuk campur
di dalam siasatan polis dan meminta siasatan bebas dilakukan.

“Adakah ini bermakna polis sudah tidak menjalankan siasatan
dengan bebas sehingga perlu diadakan siasatan lain? Hal ini selari dengan
kenyataan seorang menteri yang menyalahkan pihak polis dalam insiden ini suatu
ketika dahulu,” katanya.

Beliau turut menyarankan keluarga Muhammad Adib untuk mencari alternatif lain untuk mengambil tindakan terhadap pihak berkaitan melalui undang-undang tort di mahkamah sivil bagi mendapatkan keadilan. – Sinar Harian


DUA LAGI GEMPA BUMI GEGAR SELATAN TURKIYE, TIGA NYAWA TERKORBAN

ANKARA: Dua gempa bumi menggegarkan wilayah Hatay di selatan Turkiye pada Isnin, hanya dua minggu selepas gempa kuat melanda wilayah itu, menurut agensi pengurusan bencana negara itu.

Menurut agensi Pengurusan Bencana dan Kecemasan (AFAD) Turkiye, gempa pertama berlaku kira-kira 8.04 malam waktu tempatan (1704GMT) di daerah Defne di Hatay, berukuran 6.4 pada skala Richter manakala satu lagi gempa bermagnitud 5.8 berlaku tiga minit kemudian, berpusat di wilayah Samandag di Hatay.

Gempa pertama berlaku pada kedalaman 16.7 kilometer (km) manakala gempa kedua pada kedalaman 7 km. Kedua-dua gegaran turut dirasai di kawasan sekitar, lapor Agensi Anadolu.

AFAD mengeluarkan amaran menggesa penduduk supaya mengelak kawasan pantai sebagai langkah berjaga-jaga terhadap risiko kenaikan paras laut yang boleh mencecah sehingga 50 cm (1.6 kaki).

Naib Presiden Turki Fuat Oktay pula meminta penduduk di wilayah itu supaya menjauhi bangunan yang rosak ketika pihak berkuasa memeriksa kawasan yang terjejas.

Menteri dalam negeri negara itu berkata sekurang-kurangnya tiga orang terbunuh dan 213 yang lain cedera dalam gempa bumi itu.

“Tiga rakyat terkorban, masing-masing satu di daerah Antakya, Defne dan Samandag,” kata Suleyman Soylu pada taklimat berita.

Usaha mencari dan menyelamat sedang dijalankan di tiga lokasi terbabit, katanya.

Sekurang-kurangnya 32 gegaran susulan direkodkan setakat ini, menurut AFAD.

Wartawan Anadolu Agensi melaporkan bahawa beberapa bangunan runtuh selepas gempa bumi yang turut dirasai di negara jiran Syria.—AlHijrah Online


IBU JARI KAKI KANAK-KANAK TERSEPIT ESKALATOR

ALOR SETAR: Seorang kanak-kanak lelaki berusia 11 tahun terpaksa menahan kesakitan hampir 30 minit, apabila ibu jari kaki kanannya tersepit eskalator di sebuah pusat beli belah di sini, hari ini.

Jurucakap Pusat Gerakan Operasi Jabatan Bomba dan Penyelamat Malaysia (JBPM) Kedah berkata pihaknya, menerima panggilan kecemasan dari pihak pengurusan pusat beli belah berkenaan pada pukul 2.54 petang.

“Seramai tujuh pegawai dan anggota telah ke lokasi kejadian. Kerja-kerja menyelamat mangsa turut mendapat bantuan daripada pihak penyelenggaraan pusat beli belah berkenaan, dan ia mengambil masa kira-kira 15 minit untuk mengeluarkan jari kaki mangsa yang tersepit.

“Rawatan awal telah diberikan oleh Perkhidmatan Penyelamatan Perawatan Kecemasan (EMRS), sebelum mangsa dibawa ke Putra Medical Center (PMC) oleh pihak pengurusan pusat beli belah itu, untuk rawatan lanjut,” katanya dalam kenyataan di sini, hari ini.

Wartawan Bernama yang kebetulan berada di lokasi kejadian mendengar jeritan dan tangisan kanak-kanak lelaki itu, sebelum bergegas ke bahagian eskalator yang terletak di tingkat dua pusat beli belah berkenaan.

“Pihak penyelenggaran cuba membantu mangsa sebelum bomba sampai, tetapi saya minta mereka berhenti kerana ketika itu mangsa menangis dan meraung kesakitan. Saya bimbang akan berlaku kecederaan yang lebih parah.

“Sebaik bomba sampai mereka cuba menenangkan mangsa sambil cuba mengeluarkan jari kakinya yang tersepit. Selepas kira-kira 15 minit, ia berjaya dikeluarkan dan mangsa mengalami kecederaan ringan di bahagian jari kaki kanannya,” katanya.–AlHijrah Online


LAPORAN KHAS PLASTIK HALAL

TAHUKAH ANDA KEBANYAKAN PLASTIK YANG DIGUNA PAKAI PENIAGA DAN PENGGUNA SETIAP HARI DIPERBUAT DARIPADA BAHAN KITAR SEMULA SAMPAH SARAP YANG MENGANDUNGI UNSUR NAJIS?

NAMUN, RATA-RATA PENGGUNA TERUTAMA MASYARAKAT ISLAM MEMANDANG REMEH KAEDAH PEMBUATANNYA KERANA SEBAHAGIAN BESAR DARIPADA PLASTIK BOLEH DIKATEGORIKAN SEBAGAI TIDAK HALAL?

TERKEJUT BUKAN? AZRIDA YUSOP MENGUPAS ISU BERKENAAN.//


DNAA JUGA DIAMALKAN DI MAHKAMAH SYARIAH – MOHD NA’IM

KUALA LUMPUR: Keputusan melepas tanpa membebaskan (DNAA) untuk pertuduhan kes bukan hanya diamalkan di mahkamah sivil tetapi juga digunakan di mahkamah syariah.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata sebarang amalan, keputusan atau undang-undang yang dilaksanakan di mahkamah syariah melalui Jawatankuasa Teknikal Undang-Undang Syarak dan Sivil terdiri daripada ulama dan mereka yang pakar dalam undang-undang Islam.

“Saya mengambil contoh di mahkamah syariah Wilayah Persekutuan, ada Akta Tatacara Jenayah Syariah Seksyen 103 berkaitan DNAA yang sama seperti diamalkan mengikut Seksyen 254 Kanun Tatacara Jenayah di mahkamah sivil.

“Jadi sudah tentu amalan DNAA ini tidak bertentangan dengan syarak malah memang diamalkan peguam syarie, pendakwa syarie dan hakim syarie serta tidak pernah dipertikaikan,” katanya dalam satu hantaran video di Facebook.

Menurut Mohd Na’im amalan DNAA itu juga bukan hanya diamalkan di mahkamah syariah di Wilayah-Wilayah Persekutuan tetapi juga di lain-lain negeri di Malaysia.

Malah DNAA juga diamalkan di negara-negara Timur Tengah seperti Qatar yang merupakan negara Islam.

Dalam pada itu Mohd Na’im yang juga bekas Ketua Pengarah dan Ketua Hakim Syarie di Jabatan Kehakiman Syariah Malaysia (JKSM) berkata, DNAA tidak bermakna tertuduh dibebaskan sepenuhnya dan pihak pendakwaan boleh menyambung semula pertuduhan apabila menemui bukti atau fakta kes baharu.

Semalam, Ahli Parlimen Marang yang juga Presiden PAS Tan Sri Abdul Hadi Awang membuat kenyataan konsep DNAA tiada dalam kehakiman Islam. — AlHijrah Online


POLIS MINTA MANGSA PENIPUAN TEMPAHAN RUMAH INAP BUAT LAPORAN

KUALA TERENGGANU: Polis sedang menyiasat kes penipuan tempahan rumah inap seperti yang dilaporkan berlaku di negeri ini baru-baru ini.

Ketua Jabatan Siasatan Jenayah Komersial Terengganu Supt M.Zambri Mahmud berkata pihaknya setakat ini menerima laporan daripada seorang mangsa yang baru-baru ini telah menerima pesanan ringkas daripada satu nombor telefon yang mengaku sebagai pemilik rumah inap di Jalan Pasir Panjang, di sini.

“Pada hari yang sama mangsa telah membuat pembayaran secara dalam talian ke dalam satu akaun berjumlah RM221.50. Mangsa telah pergi ke ‘homestay’ (rumah inap) berkenaan dan mendapati ia tidak wujud.

“Mangsa telah membuat laporan polis dan kes disiasat mengikut Seksyen 420 Kanun Keseksaan,” katanya dalam kenyataan hari ini.

Sehubungan itu, beliau meminta orang ramai yang menjadi mangsa penipuan tempahan rumah inap berkenaan supaya segera membuat laporan polis.

Dilaporkan semalam, hasrat beberapa pelancong untuk bercuti ke negeri ini terbantut selepas mendapati lokasi rumah inap yang ditempah mereka sebenarnya tidak wujud.

Mangsa dilaporkan cuba menghubungi ‘pemilik’ rumah inap itu namun gagal dan penduduk yang tinggal berdekatan lokasi berkenaan memaklumkan bahawa rumah inap tersebut tidak wujud.–AlHijrah Online


KKM TUNGGU LAPORAN SIASATAN POLIS KANAK-KANAK 10 TAHUN MENINGGAL

SUNGAI PETANI: Kementerian Kesihatan (KKM) masih menunggu laporan siasatan polis berhubung kes kematian kanak-kanak perempuan berusia 10 tahun didakwa akibat kecuaian di sebuah hospital kerajaan di Klang, Selangor baru-baru ini.

Menterinya Dr Zaliha Mustafa berkata beliau juga perlu mendapatkan maklumat terperinci daripada semua pihak terlibat sebelum membuat penjelasan lanjut berhubung kejadian itu.

Sehubungan itu, katanya orang ramai diminta agar tidak menyebarkan info yang tidak sahih dan tidak terpengaruh dengan isu yang tular di media sosial kerana belum tahu cerita sebenar.

“Cuma saya minta supaya rakyat di luar sana lebih berhati-hati dan mendapatkan sumber yang betul…jangan sebarkan perkara yang tidak baik kerana ia akan mewujudkan sentimen yang tidak baik,” katanya kepada pemberita selepas merasmikan Program MADANI Afiat dan Sambutan Hari Malaria Sedunia Peringkat Kebangsaan 2023 di sini hari ini.

Kisah Dea Maisarah Bada, 10, yang didakwa meninggal dunia semasa mendapatkan rawatan di sebuah hospital kerajaan di Klang tular di media sosial sehingga mencetuskan pelbagai persepsi orang ramai.

Pihak hospital juga didakwa membuat laporan palsu berhubung kematian kanak-kanak itu dengan mengatakan mangsa sudah meninggal dunia ketika dihantar untuk mendapatkan rawatan.

Semalam, media melaporkan Ketua Polis Selangor Datuk Hussein Omar Khan mengesahkan menerima dua laporan polis berhubung kejadian tersebut dan sudah memulakan siasatan mengikut Seksyen 31(1)(a) Akta Kanak-kanak 2001.

Sementara itu, Dr Zaliha dalam ucapan perasmiannya memaklumkan kes jangkitan malaria di negara ini terkawal.

“KKM telah berjaya mencapai sasaran Pelan Strategik Eliminasi Malaria Kebangsaan (PSEMK) 2011 hingga 2021, iaitu sifar kes malaria manusia jangkitan tempatan (indigenous) bermula 2018 dan berjaya mengekalkan pencapaian tersebut untuk lima tahun berturut-turut,” katanya.

Pada majlis sama, Zaliha turut menyampaikan Anugerah Tokoh Malaria 2023 kepada Pengasas Program Segitiga Malaria di Semenanjung Malaysia yang juga bekas Pengarah Kesihatan Kelantan Datuk Dr Pius Premaraj. — AlHijrah Online


RASUAH: SARJAN POLIS DIPENJARA EMPAT TAHUN

SHAH ALAM, 19 Julai – Seorang sarjan polis dijatuhi hukuman penjara lapan tahun dan denda RM20,000 oleh Mahkamah Sesyen di sini hari ini selepas didapati bersalah atas dua tuduhan memperoleh rasuah RM1,000 sebagai dorongan untuk menyelesaikan satu kes dadah.

Mohd Faridzuddin Hamzah, 26, bagaimanapun hanya perlu menjalani hukuman penjara empat tahun berkuat kuasa hari ini setelah Hakim Asmadi Hussin memerintahkan kedua-dua hukuman berjalan serentak.

Asmadi turut memerintahkan lelaki itu dipenjara enam bulan lagi sekiranya dia gagal membayar denda.

Tertuduh didakwa melakukan kesalahan itu ketika dia bertugas di Bahagian Siasatan Jenayah Narkotik Ibu Pejabat Polis Daerah (IPD) Serdang, iaitu menerima rasuah RM500 pada 8.15 malam, 5 Mac 2014 di IPD berkenaan dan menerima suapan RM500 pada 9.20 malam di sebuah restoran di Sri Petaling dekat sini, pada 1 April 2014.

Dia didakwa mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009 dan dihukum mengikut Seksyen 24 akta sama yang memperuntukkan hukuman penjara tidak melebihi 20 tahun dan denda lima kali ganda nilai suapan atau RM10,000, mengikut mana yang lebih tinggi.

Sementara itu, dalam prosiding sama, Asmadi melepas dan membebaskan tertuduh daripada satu lagi pertuduhan memperoleh rasuah RM500 daripada seorang individu bagi tujuan sama atas alasan pihak pembelaan berjaya menimbulkan keraguan munasabah ke atas kes pendakwaan.

Terdahulu, peguam Salim Bashir yang mewakili Mohd Faridzuddin memohon mahkamah untuk menangguhkan pelaksanaan hukuman penjara ke atas anak guamnya atas alasan terdapat isu undang-undang dalam kes itu yang perlu dihujahkan.

Asmadi membenarkan permohonan itu dengan syarat tertuduh menjelaskan bayaran denda RM20,000 dan melapor diri di pejabat SPRM setiap bulan. Beliau juga memerintahkan tertuduh memfailkan notis rayuan selewat-lewatnya Jumaat ini dan menaikkan wang jaminan daripada RM8,000 ke RM15,000.

Pendakwaan dikendalikan Timbalan Pendakwa Raya SPRM Mohammed Heikal Ismail.

BERNAMA


JHEAIK SIASAT VIDEO BERKAITAN KHURAFAT DI GUNUNG JERAI

ALOR SETAR: Jabatan Hal Ehwal Agama Islam Negeri Kedah (JHEAIK) sedang menyiasat satu video yang tular berkenaan amalan dikatakan khurafat dilakukan di atas Gunung Jerai, Yan baru-baru ini.

Pengarah JHEAIK Datuk Mohd Yusri Md Daud berkata pihaknya telah menerima aduan daripada orang ramai berhubung video yang berdurasi selama satu minit itu.

“JHEAIK amat memandang berat dan sedang menyiasat aduan tersebut mengikut Seksyen 4 dan Seksyen 7 Enakmen Kesalahan Jenayah Syariah (Kedah Darul Aman) 2014 atas kesalahan doktrin palsu dan menghina atau menyebabkan dipandang hina agama Islam.

“Dalam masa sama, JHEAIK melalui Bahagian Penyelidikan telah dan akan terus mengadakan siri penerangan di seluruh Kedah berkaitan bahaya amalan khurafat kepada masyarakat,” katanya dalam  kenyataan hari ini.

Beliau berkata JHEAIK akan terus memberikan penerangan kepada masyarakat dan sentiasa memantau aktiviti keagamaan di seluruh negeri.

“Kita minta masyarakat sentiasa peka dan menyalurkan sebarang maklumat berkaitan aktiviti yang bercanggah dengan agama Islam untuk diambil tindakan.

“JHEAIK amat berharap golongan pendakwah dan asatizah di negeri ini menyampaikan ilmu berdasarkan fakta berpandukan sumber dalil daripada Al-Quran dan As-Sunnah dan berharap masyarakat di Kedah sentiasa berwaspada dan berhati-hati dalam menerima sebarang dakwaan berkaitan agama Islam,” katanya. –AlHijrah Online


UPKK DITANGGUH PADA NOVEMBER 2021

KUALA LUMPUR: Ujian Penilaian Kelas KAFA (UPKK) bagi calon 2020 dan 2021, yang dijadual pada 4 hingga 7 Oktober ini akan ditangguhkan ke tarikh baharu iaitu pada 15 hingga 18 November 2021.

Menteri di Jabatan Perdana Menteri (Hal Ehwal Agama) Senator Idris Ahmad berkata, keputusan itu dibuat setelah mengambil kira situasi semasa serta ulasan Kementerian Kesihatan Malaysia (KKM), Kementerian Pendidikan Malaysia (KPM) dan keputusan kebenaran Majlis Keselamatan Negara (MKN).

“Kerajaan sentiasa memberi perhatian serius terhadap situasi semasa Pandemik COVID-19 khususnya daripada aspek keselamatan murid dan semua petugas peperiksaan.

“Jabatan Kemajuan Islam Malaysia (JAKIM) dengan kerjasama semua agensi telah menyediakan pelan tindakan demi memastikan UPKK dapat dilaksanakan dan berjalan lancar,” katanya dalam kenyataan hari ini.

Sementara itu Idris memaklumkan sesi persekolahan bagi calon UPKK akan bermula pada 3 Oktober 2021.

Kementeriannya juga menetapkan hanya petugas peperiksaan yang telah mendapat dua dos lengkap vaksin sahaja dibenarkan untuk bertugas di semua pusat peperiksaan. – AlHijrah Online


WANITA, TEMAN LELAKI DIREMAN BANTU SIASATAN KEMATIAN KANAK-KANAK LELAKI

MELAKA:  Seorang wanita dan teman lelakinya direman tujuh hari bermula hari ini bagi membantu siasatan berkaitan kematian anak lelakinya yang berusia tiga tahun, semalam.

Ketua Polis Daerah Melaka Tengah ACP Christopher Patit berkata wanita berusia 24 tahun dan lelaki berusia 25 tahun itu, ditahan pada 8 malam tadi di Hospital Melaka.

Beliau berkata kanak-kanak itu dibawa oleh wanita berkenaan dan teman lelakinya ke hospital tersebut kira-kira 6.50 pagi semalam dalam keadaan tidak sedarkan diri.

“Sebaik tiba di hospital, kanak-kanak itu diberikan bantuan pernafasan selama satu jam 10 minit, namun mangsa tidak memberi sebarang respons sebelum disahkan meninggal dunia pada 9.15 pagi semalam.

“Mayat mangsa kemudian dibawa ke Unit Perubatan Forensik Hospital Melaka kira-kira 10.30 pagi dan pemeriksaan awal doktor mendapati terdapat kesan cedera di bahagian kepala serta badan mangsa. Punca kematian disebabkan kecederaan di kepala dan bahagian perut,” katanya dalam kenyataan hari ini.

Beliau berkata hasil siasatan awal mendapati sebelum kejadian itu, ibu mangsa telah membawa kanak-kanak berkenaan yang mengalami muntah-muntah untuk berubat di rumah teman lelakinya di Cheng, di sini kira-kira 5.30 pagi semalam.

Katanya bagaimanapun tidak sampai satu jam kemudian, ibu mangsa telah dihubungi teman lelakinya memaklumkan kanak-kanak tersebut telah terjatuh dan tidak sedarkan diri sebelum pasangan itu membawa mangsa ke Hospital Melaka.

Menurutnya kes disiasat di bawah Seksyen 31(1)(A) Akta Kanak-kanak 2001 kerana pengabaian kanak-kanak dan Seksyen 302 Kanun Keseksaan kerana bunuh.

Christopher turut menasihatkan orang ramai tidak membuat sebarang spekulasi atau menyebarkan berita tidak benar supaya tidak mengganggu siasatan selain dikhuatiri menimbulkan kegusaran kepada masyarakat.–AlHijrah Online


LELAKI KASARI PEMANDU WANITA DIPENJARA SEMBILAN HARI KERANA TAMPAR PELAYAN RESTORAN

CAMERON HIGHLANDS: Seorang lelaki yang sebelum ini dipenjara tujuh hari kerana mengasari seorang pemandu wanita di Lata Iskandar di sini, dikenakan hukuman penjara sembilan hari pula oleh Mahkamah Majistret hari ini, atas dua pertuduhan menampar pelayan restoran.

Majistret Qasiratuljannah Usmani Othman turut menjatuhkan hukuman denda RM1,000 bagi setiap pertuduhan ke atas Mohammad Zaim Faiz Tarmizi, 29, selepas mengaku bersalah atas dua pertuduhan yang dibacakan secara berasingan, dan dipenjara sembilan hari lagi jika gagal membayar denda berkenaan.

Mahkamah menjatuhkan hukuman penjara sembilan hari bagi setiap pertuduhan ke atas tertuduh, namun ia berjalan serentak bermula dari tarikh tangkapan iaitu semalam.

Penyelia mesin itu didakwa dengan sengaja menyebabkan kecederaan ke atas V. Dennis Pillai, 23, di Restoran Glory 78 Steamboat Snack Corner (Bamboo Biryani) Tanah Rata di sini, pada kira-kira 4.20 petang, 4 Jun.

Mohammad Zaim Faiz turut didakwa dengan sengaja menyebabkan kecederaan ke atas warga asing, Samir Das di masa dan tempat yang sama.

Kedua-dua pertuduhan dikemukakan mengikut Seksyen 323 Kanun Keseksaan (Akta 574) yang memperuntukkan hukuman penjara maksimum setahun atau dengan denda yang boleh sampai RM2,000 atau kedua-duanya jika sabit kesalahan.

Timbalan Pendakwa Raya S. Punitha memohon Mohammad Zaim Faiz dikenakan hukuman setimpal bagi memberi ganjaran, selain kes telah menjadi tular.

Lelaki yang tidak diwakili peguam itu, bagaimanapun dalam keadaan sebak merayu supaya hanya dikenakan hukuman denda minimum, kerana isterinya akan bersalin pada hujung bulan ini selain mempunyai seorang anak kecil.

Beliau turut mengakui telah insaf dan berjanji  untuk tidak mengulangi kesalahan sama pada masa hadapan.

Mengikut fakta kes, Mohammad Zaim Faiz memaki hamun dengan kata-kata kesat memarahi kedua-dua mangsa, kerana makanan yang dipesan lambat sampai dan menampar Samir Das sebanyak dua kali di pipi kiri dan menampar kedua-dua pipi Dennis Pilai sebanyak empat kali.

Pada 9 Jun, Mahkamah Majistret Tapah menjatuhkan hukuman penjara tujuh hari ke atas lelaki itu yang mengasari seorang pemandu wanita dalam insiden di Lata Iskandar, yang tular baru-baru ini. –AlHijrah Online


TOURISM TERENGGANU-TV ALHIJRAH GANDING BAHU PROMOSI NEGERI

KUALA TERENGGANU: Kerajaan negeri melalui Jabatan Pelancongan Negeri Terengganu (Tourism Terengganu) menjalinkan kerjasama bersama stesen televisyen Islamik terkemuka negara, TV AlHijrah dalam mempergiatkan promosi pelancongan negeri.

Pengerusi Jawatankuasa Pelancongan, Kebudayaan dan Teknologi Maklumat negeri, Ariffin Deraman menyifatkan langkah tersebut sebagai salah satu usaha untuk berdiri setanding negeri-negeri lain yang kini menjadi contoh kepada Terengganu dalam bidang pelancongan.

Beliau turut menyeru anak-anak negeri yang berada di luar Terengganu atau luar negara dapat bersama-sama mempromosikan Terengganu ke persada antarabangsa.

“Negeri Terengganu sememangnya terkenal dengan seni budaya dan krafnya seperti batik, songket, tembaga dan lain-lain. Jadi bagi menghimpunkannya di satu tempat yang senang dikunjungi pelancong, kerajaan negeri akan mewujudkan satu produk baharu iaitu Perkampungan Budaya Terengganu.

“Kami mempromosikan orang ramai untuk datang ke Terengganu yang mana kami juga memiliki ikonik baharu iaitu jambatan angkat atau drawbridge yang menjadi tarikan pengunjung sejak ia mula dibuka Ogos lalu,” katanya.

Beliau berkata demikian ketika ditemu bual secara langsung dalam program Assalamualaikum di stesen TV AlHijrah, Kuala Lumpur, baru-baru ini.

Turut serta dalam temu bual tersebut ialah Pengarah Tourism Terengganu, Ab Rasid Jusoh.

Tambah Ariffin, Perkampungan Budaya Terengganu akan ditempatkan di Muzium Negeri Terengganu dengan mengetengahkan pelbagai seni, budaya dan warisan masyarakat tempatan.

“Kami telah mengumpulkan rumah Melayu tradisional Terengganu dan di sana akan dikumpulkan budaya serta seni dari seluruh daerah dalam negeri,” katanya.

Program promosi tersebut turut disertai wakil Urus Setia Penerangan Darul Iman (UPDI), diketuai pengarahnya, Mohd Soud Said yang melawat teknologi dan pengurusan TV AlHIjrah dalam usaha menaik taraf mutu penyampaian maklumat negeri Terengganu. — TEGANUKITA


KOLEJ UNIVERSITI ISLAM ANTARABANGSA SELANGOR NAIK TARAF KEPADA UNIVERSITI PENUH

SHAH ALAM: Kolej Universiti Islam Antarabangsa Selangor (KUIS) yang ditubuhkan pada 1995 telah dinaik taraf kepada universiti penuh dengan kini dikenal sebagai Universiti Islam Antarabangsa Selangor (UIS) bermula hari ini.

Pengerusi Majlis Agama Islam Selangor (MAIS) Tan Sri Abdul Aziz Mohd Yusof berkata penaiktarafan itu dibuat selepas Sultan Selangor Sultan Sharafuddin Idris Shah berkenan menerima menghadap Ketua Setiausaha Kementerian Pengajian Tinggi (KPT) Datuk Seri Abdul Razak Jaafar bagi mempersembahkan watikah rasmi naik taraf KUIS sebagai UIS, di Istana Bukit Kayangan, di sini, semalam.

Beliau berkata naik taraf itu membuktikan UIS adalah sebuah institusi yang setanding dengan institusi pengajian tinggi (IPT) lain dan pihaknya berharap universiti berkenaan akan sentiasa mengekalkan momentum kecemerlangan serta memaksimumkan penghasilan pelajar cemerlang dalam bidang profesional serta hebat di sisi agama Islam.

“UIS perlu sentiasa mengorak langkah komprehensif serta mengambil peluang agar dapat membuktikan pengalaman 27 tahun mengelola pengajian tinggi ini akan merealisasikan kejayaan demi kejayaan apabila menjadi sebuah universiti.

“MAIS juga menyeru kepada ibu bapa dan pelajar di luar sana, agar memilih UIS sebagai salah satu institusi keutamaan untuk melanjutkan pengajian yang berteraskan syariah Islamiah di Selangor ini,” katanya dalam kenyataan hari ini.

UIS merupakan sebuah IPT milik penuh Majlis Agama Islam Selangor (MAIS) yang ditubuhkan secara rasmi pada 15 Feb 1995 di bawah Akta Institusi Pendidikan Tinggi Swasta 1996, menawarkan pelbagai program pengajian di peringkat Asasi, Diploma, Sarjana Muda, Sarjana dan Doktor Falsafah serta memenuhi perakuan Agensi Kelayakan Malaysia (MQA) antanya pengajian Islam, pengajian perniagaan, perbankan Islam, pendidikan, komunikasi, dan teknologi maklumat. – AlHijrah Online


MANGSA BANJIR DI TERENGGANU MENINGKAT, 7 PPS DIBUKA

KUALA TERENGGANU: Jumlah mangsa banjir di Terengganu meningkat kepada 339 orang daripada 91 keluarga pagi ini, berbanding 324 orang daripada 87 keluarga malam tadi.

Sekretariat Jawatankuasa Pengurusan Bencana Negeri (JPBN) dalam kenyataan memaklumkan setakat 8 pagi, sebanyak tujuh pusat pemindahan sementara (PPS) dibuka di empat daerah iaitu Kuala Terengganu, Kuala Nerus, Besut dan Setiu.

“Di Kuala Nerus sebanyak dua PPS dibuka iaitu Sekolah Kebangsaan (SK) Tok Jembal yang menempatkan 126 mangsa daripada 33 keluarga dan SK Bukit Nanas seramai 72 mangsa daripada 17 keluarga,” menurut kenyataan itu.

Kenyataan berkenaan turut memaklumkan di Kuala Terengganu sebanyak dua PPS dibuka iaitu SK Chendering yang menempatkan 34 mangsa (10 keluarga) dan SK Atas Tol seramai 63 mangsa (20 keluarga).

Di Setiu, dua PPS dibuka iaitu SK Kampung Seri Kasar yang menempatkan 16 mangsa (empat keluarga) dan Balai raya Kampung Bukit Mak Som seramai 14 mangsa (dua keluarga) manakala di Besut pula seramai 14 mangsa (lima keluarga) ditempatkan di Surau Taman Perumahan Bukit Cina.

Berdasarkan data yang dikongsi JPS melalui laman web rasmi publicinfobanjir.water.gov.my setakat ini, tiada sungai di negeri ini yang melepasi paras bahaya.-Alhijrah Online


Kilang proses durian wujudkan 1,200 peluang kerja

KUALA LUMPUR – Kilang pemprosesan durian, Food Co Ltd  (Manguwan) di Hatyai, Songkhla, selatan Thailand yang mula beroperasi semalam akan mewujudkan 1,200 peluang pekerjaan dan memajukan ekonomi di wilayah itu.

Kilang pemprosesan durian Manguwan yang terletak di tanah seluas 5.44  hektar di Thepa, Songkhla merupakan salah satu daripada tiga kilang  pemprosesan durian di Thailand.

Ketua Pegawai Eksekutif Manguwan Xiao Yaoheng berkata kilang  pemprosesan itu dengan jumlah pelaburan sebanyak 700 juta baht itu  dijangka mewujudkan 1,200 peluang pekerjaan kepada penduduk tempatan, lapor Bernama.

Ia adalah salah satu usaha kerajaan untuk memajukan ekonomi di wilayah selatan Thailand dan meningkat taraf hidup masyarakat setempat.

Kilang yang berupaya memproses 12 juta tan durian setahun itu dirasmikan oleh wakil rakyat Parti Demokrat dan bekas Presiden Dewan Pentadbiran Wilayah Songkla, Nipon Bunyamani.

Hadir sama ialah Setiausaha Agung Southern Border Provinces  Administrative Center (SBPAC) Somkeart Ponprayoon.


WANITA MAUT RUMAH DIHEMPAP BUMBUNG SEKOLAH TERBANG

SEGAMAT: Seorang wanita meninggal dunia selepas rumahnya dihempap bumbung sekolah yang diterbangkan ribut.

Dalam kejadian di Kampung Tahang Rimau, Segamat lewat petang semalam, mangsa yang maut dikenali sebagai V Mahadevi, 55.

Komander operasi Jabatan Bomba dan Penyelamat Malaysia (JBPM), Pegawai Bomba Kanan II Abd Rahim Rahmat, berkata pihaknya menerima panggilan kecemasan berhubung kejadian bumbung sekolah runtuh di Sekolah Menengah Kebangsaan (SMK) Seg Wha kira-kira 7.41 petang semalam.

Susulan itu lima anggota serta satu jentera dari Balai Bomba dan Penyelamat (BBP) Segamat telah dihantar ke tempat kejadian.

“Setibanya pasukan keluaran operasi (PKO) di tempat kejadian didapati benar berlaku bumbung sekolah runtuh berkeluasan 5400 kaki persegi diterbangkan oleh angin dan menghempap sebuah rumah bersebelahan sekolah.

“Terdapat seorang mangsa perempun dewasa telah dikeluarkan oleh orang awam sebelum ketibaan PKO,” katanya.

Mangsa telah disahkan meninggal dunia oleh pegawai perubatan Kementerian Kesihatan Malaysia (KKM) dan diserahkan kepada pihak polis untuk tindakan lanjut.

Dalam kejadian ribut semalam, beberapa premis lain di Segamat turut terjejas antaranya di Mukim Sungai Segamat, Mukim Gemereh dan Mukim Pogoh. — AlHijrah Online


KEDAI RUNCIT BERGERAK DENGAN JUALAN HARGA BORONG BANTU PENDUDUK KETIKA COVID-19

TAIPING: Pandemik COVID-19 yang melanda ketika ini memberi kesan kepada banyak pihak terutama penduduk luar bandar yang bergantung kepada pendapatan harian.

Prihatin dengan masalah tersebut, kerajaan negeri Perak dengan inisiatif Parlimen Bukit Gantang mengadakan program jualan bantu rakyat.

Ahli Parlimen Bukit Gantang, Datuk Syed Abu Hussin Hafiz Syed Abdul Fasal berkata, inisiatif tersebut yang menggunakan kaedah kedai runcit bergerak menjual barangan keperluan asas pada harga borong dengan potongan 30 peratus.

“Dalam suasana Perintah Kawalan Pergerakan (PKP) yang berlanjutan ini, keadaan ekonomi tak berapa memberangsangkan, perniagaan menguncup, jadi sebabkan orang tak berani nak keluar dan peraturan tidak membenarkan kita keluar, jadi mereka akan berhadapan dengan masalah.

“Jadi saya memberikan inisiatif dengan memberikan 30 peratus diskaun supaya semua orang yang ada sedikit kemampuan boleh beli dan kita juga sediakan bakul makanan secara percuma kepada mereka yang betul-betul tak mampu,” katanya.

Beliau berkata demikian kepada TV Alhijrah selepas program jualan bantu rakyat di Kamunting, hari ini.

Pada program tersebut, beliau turut membekalkan ikan pelaling percuma sebanyak satu tan yang memanfaatkan 500 isi rumah.

Dalam pada itu ujar Syed Abu Hussin Hafiz, program jualan bantu rakyat tersebut telah bermula sejak 10 tahun lalu namun lebih aktif apabila COVID-19 melanda bagi membantu golongan yang memerlukan.

Katanya, kedai runcit bergerak tersebut akan ke enam lokasi berlainan setiap bulan bagi membolehkan lebih ramai penduduk membeli keperluan pada harga lebih rendah.– AlHijrah Online / Hamimah Hamid


BURUKKAH KERAJAAN GABUNGAN ?

Oleh : Tuan Kamarul Arief Tuan Soh

PUTRAJAYA: Suka atau tidak kita perlu terima hakikat kita akan mempunyai Kerajaan Gabungan selepas pilihanraya dan bukan lagi Kerajaan Orde Tunggal sepertimana yang kita biasa alami sejak berdekad lamanya.

Sesebuah Kerajaan Gabungan tidak akan bercakap lagi soal idealisme dan agenda parti mereka tetapi lebih kepada sasaran serta bidang tumpuan bersama yang menjadi asas kompromi mereka.

Hipokrit? Soal ini tidak berbangkit kerana inilah realisme yang dipilih oleh pengundi, dalam kes Malaysia, sejumlah lebih 15 juta pengundi yang meletakkan kita pada realiti ini. Bahkan dalam dunia demokrasi yang matang dan maju, Kerajaan Gabungan ini terjadi dengan begitu biasa.

Menafikan keperluan kepada sebuah Kerajaan Gabungan sebenarnya lebih hipokrit kepada demokrasi kerana falsafah demokrasi tidak bersandarkan kepada pihak menang dan kalah tetapi lebih kepada soal majoriti dan minoriti.

Sangat tidak wajar untuk 5 juta pengundi yang memilih PH sebagai Parti yang memiliki undi dan kerusi terbanyak dalam PRU 15 tidak mengiktiraf pecahan 10 juta pengundi yang lain yang mungkin mempunyai selera politik dan idealisme yang berbeza. Demikian juga sebaliknya.

Sejujurnya dengan interaksi langsung secara peribadi dengan semua parti, bunga-bunga perbicangan kearah Kerajaan Gabungan selepas pilihanraya pernah dibincangkan oleh parti-parti politik di Malaysia sebelum PRU 15. UMNO pernah bercakap hal ini, PAS juga tidak ketinggalan selain parti-parti komponen dalam PH walaupun secara idealistik ya setiap pihak mahu menang dan membentuk Kerajaan secara solo.

Cuma mungkin kerana ini realiti baru yang dihadapi oleh kita, maka kita masih gayat dan mengulasnya berdasarkan pengalaman dan idealisme lama.

Burukkah Kerajaan Gabungan ini? sekali lagi soalan itu tidak kena kerana Kerajaan Gabungan adalah pilihan kedua kepada sistem pemilihan yang bersifat majoritarian dan bukannya propotional. Soalan yang lebih wajar adalah, akan berjayakah Kerajaan yang terbina atas dasar gabungan selepas pilihanraya ini?

Kerajaan Gabungan Cameron-Clegg yang terbina selepas parlimen tergantung di UK pada tahun 2010 telah menggabungkan dua parti yang bertentangan ideologi iaitu konservatif dan liberal. Kerajaan ini berjaya mengimbangkan kembali ekonomi UK selepas krisis ekonomi global 2008-2010.

Oh ya, Kerajaan ini juga berjaya kekal untuk tempoh 5 tahun dan kembali bertarung selepas itu. Demikian juga Angela Merkel yang sangat tersohor sebagai pemimpin yang berjaya meletakkan Jerman sebagai negara yang sangat maju dan berpengaruh di Eropah adalah pemimpin sebuah Kerajaan Gabungan di sana.

Oh itu orang putih? Baik bagi orang sawo matang seperti kita juga ada contoh yang sangat baik. Pernah dengar nama Jokowi? Ya, sang presiden sebuah negara yang sedang menarik perhatian seluruh dunia dengan pelbagai kemajuan kepada negaranya Indonesia adalah seorang pemimpin negara yang ditadbir dalam Kerajaan Gabungan.

Kerajaan Gabungan Jokowi, Koalisi Indonesia Maju (KIM), adalah gabungan 12 parti yang sangat bertentangan ideologi mereka. Ada yang cenderung ke kiri seperti PDI-P dan ada juga yang ke kanan seperti Golkar. Ada yang Islamis seperti Partai Bulan Bintang dan ada yang sekular seperti Partai Keadilan dan Persatuan.

Lebih menarik, Jokowi sendiri bukanlah pemimpin utama partinya PDI-P, tetapi diberi dokongan untuk mengetuai gabungan ini. Hasilnya? Indonesia sekarang menjadi destinasi pelaburan bernilai tinggi dunia dan kearah menjadi salah sebuah kuasa ekonomi dunia menjelang 2030.

Mungkin juga ada yang akan menyebut contoh Kerajaan Gabungan yang gagal seperti Belanda dan Bulgaria misalnya. Namun sekiranya setiap pihak yang bergabung, dengan segera meninggalkan dialektika idealistik mereka yang gagal membeli kepercayaan secara majoriti pengundi-pengundi dan menumpukan terus kepada sasaran dan bidang tumpuan bersama, tidak mustahil kita juga akan berjaya.

Pengalaman bergaul dan bermuamalah langsung dengan mereka semasa mereka menjadi Kerajaan meyakinkan saya bahawa setiap pihak ini mempunyai cita-cita untuk Malaysia yang lebih baik. Syaratnya tinggalkan segera retorik yang memecah belahkan, elakkan mencarik fabrik asas tenunan demokrasi negara ini, melebarkan titik kompromi dan segera menggembeling kelebihan masing-masing kepada sasaran yang sama.

Ini bukan masanya untuk mengangkat panji Kerajaan PH, PN atau BN. Ini Kerajaan Gabungan Rakyat Malaysia! –AlHijrah Online

PENULIS ADALAH KETUA PEGAWAI EKSEKUTIF YADIM

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


GAMBAR BATU TERTERA AYAT AL-QURAN DIJADIKAN PELAPIK TIDUR ANJING DISIASAT

KEPALA BATAS: Polis menjalankan siasatan lanjut berhubung tiga keping gambar tular di Facebook yang memaparkan dua batu tertera ayat al-Quran dijadikan pelapik tempat anjing tidur.

Ketua Polis Daerah Seberang Perai Utara (SPU) ACP Mohd Asri Shafie berkata gambar tersebut dikesan ditularkan semalam dan berdasarkan siasatan awal kejadian itu berlaku di sebuah kedai barang perkakasan di kawasan Teluk Air Tawar, di sini.

“Polis turut menerima satu laporan polis daripada seorang lelaki hari ini berhubung hantaran di aplikasi media sosial TikTok milik akaun isterinya berkaitan gambar sama.

“Menerusi hantaran itu, seorang pengguna pemilik akaun TikTok telah meninggalkan komen iaitu ‘rider PBA tanya owner kedai kata jangan sibuk’ pada gambar berkenaan,” katanya dalam kenyataan hari ini.

Beliau berkata lelaki yang membuat laporan polis itu tidak mengenali pemilik akaun TikTok yang meninggalkan komen tersebut dan tujuan dia membuat laporan polis kerana terkilan dengan pemilik kedai perkakasan berkenaan yang tidak menghormati agama Islam.

Mohd Asri berkata pihaknya telah menghubungi pengendali laman Facebook Kementerian Nitizen Malaysia bagi memadam hantaran yang tular itu, selain turut menghubungi pemilik kedai perkakasan dan pemilik akaun TikTok untuk diambil keterangan bagi membantu siasatan.

Katanya lawatan pihak polis ke lokasi kejadian mendapati dua batu tertera tulisan ayat al-Quran itu telah tiada di tempat yang ditularkan.

“Pihak polis sedang menjalankan siasatan lanjut di bawah Seksyen 298 Kanun Keseksaan dan Seksyen 233 Akta Komunikasi dan Multimedia 1997,” katanya.

Menurutnya orang ramai dinasihatkan agar memadam dan tidak menularkan gambar tersebut bagi menjaga sensitiviti agama Islam dan mengelak berlakunya kejadian tidak diingini.–AlHijrah Online


KRISIS UKRAINE-RUSIA: DAKWAAN BEBERAPA LETUPAN BERLAKU DI UKRAINE

KRAMATORSK: Beberapa siri letupan berlaku di ibu negara Ukraine, Kyiv termasuk bandar Kramatorsk di wilayan Donbas, hari ini.

Ia susulan Presiden Rusia Vladimir Putin mengumumkan operasi ketenteraan khas akan dilaksanakan di Donbas.

Lapor agensi Anadolu, letupan juga dilaporkan berlaku di bandar Kharkiv, Mariupol, Mykolaiv dan Odessa.

Bandar Kramatorsk kini menjadi tumpuan media asing untuk mengikuti perkembangan terkini di wilayah itu.

Menurut pihak berkuasa tempatan Ukraine, “serangan sudah bermula,” dan letupan itu didakwa berpunca daripada “serangan peluru berpandu”.

Bagaimanapun, setakat ini tiada butiran lanjut mengenai kematian dan kecederaan akibat letupan itu sementara kenyataan rasmi mengenai penempatan tentera Rusia di wilayah yang dikawal puak pemisah pro-Rusia masih belum diperoleh.

Terdahulu, Ukraine mengisytiharkan darurat semalam dan menggesa semua rakyatnya yang berada di Rusia supaya segera pulang ke negara ini.

Moscow pula mula memindahkan kedutaannya di sini ketika krisis antara kedua-dua negara terus memuncak.

Insiden pertempuran antara pasukan tentera Ukraine dan kumpulan pemisah pro-Rusia juga dilaporkan semakin sengit di timur negara ini.–AlHijrah Online


LEBIH 15 JUTA BOTOL AIR ZAMZAM DIEDARKAN

MAKKAH: Presiden Ketua Umum Hal Ehwal Dua Masjid Suci, Sheikh Abdul Rahman As-Sudais telah mengagihkan lebih dari 15 juta botol air Zamzam sejak ibadah haji Umrah dibenarkan semula.

Sebahagian daripada pelaksanaan langkah pencegahan serta memanfaatkan teknologi bagi menghormati jemaah di Masjidil Haram, Sheikh Abdul Rahman menyediakan robot pintar bagi mengedarkan botol air Zamzam.

Lapor Saudi Gazette, robot tersebut boleh bekerja sehingga lapan jam tanpa bantuan manusia, dan hanya berhenti selama 20 saat untuk diisi semula dengan botol air Zamzam.

Sheikh Abdul Rahman yang merupakan Imam Besar Masjidil Haram itu turut menyediakan beg sandang dan beg silinder untuk mengedarkan air Zamzam kepada para jemaah.

Menurutnya, air Zamzam yang diedarkan akan diperiksa setiap hari dengan mengambil sampel air bagi memastikan tahap keselamatan dan kualiti air Zamzam itu terjamin.–AlHijrah Online


SIRIM PASTIKAN KAWALAN KUALITI LEBIH KETAT PELITUP MUKA BUKAN PERUBATAN

SHAH ALAM: SIRIM Berhad menegaskan mengenai komitmennya terhadap keselamatan awam bagi memastikan kawalan kualiti yang ketat terhadap pelitup muka bukan perubatan.

Ketua Pegawai Eksekutif SIRIM QAS International Nur Fadhilah Muhammad berkata melalui anak syarikatnya, SIRIM QAS International, pihaknya telah melakukan ujian ketat, pemeriksaan dan pensijilan terhadap pelitup muka bukan perubatan yang dijual di pasaran bagi memastikan kualiti dan keselamatan produk berkenaan.

“Kini, terdapat begitu banyak pelitup muka bukan perubatan di pasaran. Pengguna perlu tahu bahawa produk yang dibeli mereka adalah berkualiti, selamat dan berfungsi dengan baik. Ujian yang kami lakukan akan menentukan sama ada ia melindungi pengguna daripada agen berjangkit atau sama ada pengguna selesa menggunakannya selain dapat bernafas dengan baik.

“Di SIRIM QAS International, kami amat mengutamakan keselamatan pengguna. Ini sentiasa menjadi objektif bagi semua ujian dan pensijilan kami, terhadap mana-mana produk atau perkhidmatan.

“Kita juga memastikan penelitian dilakukan terhadap pelitup muka, kerana kita bukan sahaja berperanan melindungi rakyat daripada virus COVID-19, tetapi juga akan terus menjaga kesihatan dan kebersihan masyarakat umum,” kata Nur Fadhilah.

Prosedur itu dijalankan terhadap semua jenis pelitup muka bukan perubatan, yang diuji berdasarkan piawaian SIRIM 40, CWA 17553, AFNOR SPEC S76-001, MS 2323 atau BS EN 149.

Hanya selepas menjalani audit pensijilan dan lulus semua ujian, sesuatu produk itu akan diberi label MS SIRIM, yang diiktiraf oleh pengguna sebagai jaminan bahawa ia selari dengan tujuan produk dan selamat digunakan.

Nur Fadhilah berkata SIRIM QAS International juga bersedia membantu pengilang dan pengimport pelitup muka bukan perubatan mematuhi peraturan dan menunjukkan bahawa mereka mengutamakan kepentingan dan keselamatan pengguna.

“Saya menggesa semua pihak yang berkaitan untuk menghubungi SIRIM QAS International untuk sebarang penjelasan dan nasihat lanjut mengenai proses ujian dan pensijilan,” katanya.

Pada 7 April, Kementerian Perdagangan Dalam Negeri dan Hal Ehwal Pengguna (KPDNHEP) mengumumkan berkuat kuasa 1 Jan 2023, pelitup muka bukan perubatan perlu mempunyai pensijilan dan pelabelan SIRIM sebelum ia dijual di Malaysia.

Syarikat yang gagal mematuhi peraturan boleh didenda sehingga RM200,000 bagi kesalahan pertama dan meningkat tidak melebihi RM500,000 untuk kesalahan berikutnya.

Bagi individu (pengilang/pengimport), pesalah kali pertama boleh didenda sehingga RM100,000 atau penjara sehingga tiga tahun atau kedua-duanya sekali.

Pesalah berulang boleh didenda sehingga RM250,000 atau penjara sehingga lima tahun atau kedua-duanya sekali. – AlHijrah Online


239 KELUARGA PALESTIN DISANTUNI, PRIHATIN TERHADAP UMAT ISLAM DI GAZA

KUALA LUMPUR: Seramai 239 ketua keluarga warga Palestin yang menetap di Selangor menerima bantuan wang tunai serta barangan makanan anjuran Agensi-agensi di Jabatan Perdana Menteri (Hal Ehwal Agama).

Ia sebagai bagi menzahirkan keprihatinan dan simpati terhadap nasib yang menimpa umat Islam di Palestin.

Saksikan laporan Berita Alhijrah siaran 26 Jun 2021.–-AlHijrah Online


SUBSIDI HAJI AKAN DITERUSKAN – IDRIS

PUTRAJAYA: Kerajaan memberi jaminan kemudahan subsidi bagi menunaikan ibadah haji diteruskan tahun ini, bagaimanapun kadar yang akan ditanggung masih belum diputuskan, kata Menteri di Jabatan Perdana Menteri (Hal Ehwal Agama) Datuk Idris Ahmad.

Idris berkata beliau akan berbincang dengan Lembaga Tabung Haji (TH) mengenai kos menunaikan haji bagi seorang jemaah muassasah susulan jangkaan kos mengerjakan haji pada tahun ini meningkat kepada lebih RM25,000 ekoran kenaikan cukai dan caj perkhidmatan baharu yang dikenakan Arab Saudi.

“Subsidi akan kita bagi, insya-Allah. Berapa kita bagi nanti kita akan maklum saya tak boleh umum lagi, benda itu masih embargo,” katanya kepada media selepas Majlis Penyampaian Sumbangan Tabung Kebajikan Hospital Wilayah Persekutuan, di sini hari ini.

Semalam, TH dilaporkan berkata kos menunaikan haji meningkat kepada 12 peratus tahun ini berbanding RM22,900 bagi seorang jemaah haji muassasah pada 2019, mengambil kira kenaikan cukai tambah nilai (VAT) daripada lima peratus kepada 15 peratus dan beberapa caj perkhidmatan tambahan lain.

TH mengekalkan kadar bayaran haji sebanyak RM9,980 sejak 13 tahun lepas walaupun kos untuk menunaikan haji meningkat setiap tahun.

Idris berkata selepas perbincangan selesai diadakan dengan TH, beliau akan memberi penerangan kepada jemaah menteri yang akan memutuskan jumlah subsidi yang akan diberikan kepada jemaah haji.

Pada majlis hari ini, Idris mewakili Majlis Agama Islam Wilayah Persekutuan (MAIWP) menyampaikan sumbangan wang tunai berjumlah RM1.03 juta kepada 12 hospital dan pusat perubatan di Wilayah Persekutuan untuk membantu pesakit.

Penerima ialah Hospital Canselor Tunku Muhriz, Yayasan Institut Jantung Negara, Hospital Kuala Lumpur, Hospital Putrajaya, Pusat Perubatan Universiti Malaya, Hospital Labuan, Majlis Kanser Negara, Hospital Kanak-Kanak dan Wanita Tunku Azizah, Hospital Angkatan Tentera Malaysia Tunku Mizan, Institut Kanser Negara, Hospital Rehabilitasi Cheras dan Tabung Kebajikan Perubatan Malaysia.

“Sumbangan ini diharapkan dapat dimanfaatkan oleh hospital dan institusi kesihatan untuk membantu para pesakit yang kurang berkemampuan yang memerlukan peralatan perubatan, pembelian ubatan khas dan bantuan am seperti pembedahan atau rawatan susulan,” kata Idris. – AlHijrah Online


KERAJAAN BELUM CADANG GANTUNG SEMUA PENERBANGAN DARI CHINA: PM

PUTRAJAYA: Kerajaan Persekutuan belum bercadang untuk menggantung semua penerbangan dari China ke Malaysia berikutan wabak 2019 novel koronavirus di negara itu, namun kajian mengenainya sedang dijalankan, kata Perdana Menteri Tun Dr Mahathir Mohamad.

“Belum lagi ada keperluan itu (menggantung semua penerbangan dari China).

“Kita buat kajian sama ada kita perlu hentikan semua penerbangan ataupun cuma daripada wilayah Wuhan dan Hubei saja,” katanya kepada media selepas menghadiri Majlis Ramah Mesra Perdana Menteri bersama Rakan Strategik Kementerian Pembangunan Luar Bandar, di sini hari ini.

Kerajaan Sabah hari ini mengumumkan penggantungan sementara semua penerbangan dari China ke negeri itu berkuatkuasa serta-merta berikutan kebimbangan berkenaan wabak koronavirus.

Ditanya mengenai usaha Malaysia yang ingin membawa pulang kesemua rakyatnya di Wuhan, Dr Mahathir berkata kerajaan belum menerima respons dari China.

“Kita baru mula cakap dengan mereka, belum dapat respons lagi,” katanya. –BERNAMA


Thailand – Undi awal bermula

BANGKOK, 29 Januari – Laman untuk
pendaftaran pengundian awal sesak semalam selepas sejumlah besar pengundi mahu
menggunakan hak mengundi mereka menjelang Pilihan Raya Umum pertama di Thailand
pada 24 Mac depan.

Sinar Online memetik laporan The
Nation yang menyebutkan pendaftaran secara atas talian itu dibuka pada tengah
malam di laman Jabatan Pentadbiran Awam, namun ia tergendala pada pagi
berikutan terlalu ramai pengundi cuba mengakses pada masa yang sama.

Timbalan Setiausaha Agung
Suruhanjaya Pilihan Raya (EC), Nat Laosisavakul berkata, pengundi di luar
negara turut terjejas akibat masalah teknikal tersebut.

Kira-kira 1,000 pengundi berjaya
mendaftar dan pendaftaran itu juga boleh dibuat menerusi pejabat jabatan atau
Kedutaan Thailand sehingga 19 Februari ini.

EC menjangkakan jumlah pengundi
boleh mencecah lebih dua juta orang dan kebanyakan pengundi tergesa-gesa mahu
mendaftar berikutan sistem pemilihan baharu yang menjanjikan setiap undian akan
dikira.


EBIT LEW BERJAYA MASUK KE GAZA DENGAN DIIRINGI TENTERA MESIR

KUALA LUMPUR: Pendakwah Ebit Lew dan pasukannya yang dalam misi kemanusiaan telah berjaya tiba di Gaza, Palestin diiringi Tentera Mesir dengan kereta berperisai sepanjang perjalanan.

Menurut Ebit, kumpulannya yang pertama dalam dunia dibenarkan masuk melalui pintu Rafah selepas perang baru-baru ini.

“Menurut kedutaan Malaysia dan Unit perisikan Tentera Mesir kami team pertama dalam dunia yang dibenarkan masuk melalui Pintu Rafah selepas perang 2021 baru ini.

“Ada lebih 30 Ngo seluruh dunia sedang memohon. Sebahagian ada di Mesir. Doakan mereka semua dimudahkan Allah supaya lebih ramai dapat dibantu,” katanya dalam hantaran di Facebook.

Beliau meluahkan rasa syukur kepada Allah SWT kerana berjaya masuk ke Gaza selain turut berkongsi perasaan sebak.

“Sebak sayu terasa seperti balik kampung halaman sendiri. Mungkin dari kecil berdoa untuk rakyat Palestin. Kini dapat jejak kaki ke sini.

“Saya minta maaf tidak memberi maklumat terkini sebelum ini atas faktor keselamatan,” katanya.

Ebit dan pasukannya menunggu hampir sebulan di Kaherah, Mesir sebelum mendapat kebenaran masuk ke Palestin.

Beliau berlepas dari Kuala Lumpur Misi Bantuan Kemanusiaan Gaza Palestin pada 25 Mei lalu.

“Terima kasih Menteri Luar, Datuk Seri Hishammuddin Tun Hussein yangd ari mula membantu pasukan kami.

“Terima kasih Tunku Mahkota Johor, Tunku Ismail Sultan Ibrahim yang sangat banyak membantu dan turut menyumbang bersama.

“Terima kasih juga kepada Perdana Menteri Tan Sri Muhyiddin Yassin yang menghubungi Presiden Mesir dengan menyebut tentang misi kami,” katanya.

Beliau turut meluahkan ucapan terima kasih kepada Palestin Palestine Red Crescent society dan Malaysian Red Crescent yang membantu segala urusan dan menjaga keselamatan mereka. — AlHijrah Online


15,000 EKOR ANAK AYAM RENTUNG

SUNGAI PETANI: Seorang penternak kerugian besar apabila 15,000 ekor anak ayamnya rentung dalam kebakaran reban di Ladang Ayam Kampung di Banggol Sidam, Sungai Petani, Kedah.

Penolong Pengarah Bahagian Operasi Kebombaan, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima maklumat berhubung kebakaran itu pada jam 5.55 petang.

Setibanya di lokasi kejadian pasukan bomba mendapati satu deretan reban ayam sedang marak terbakar.

Kesemua ayam di dalam reban itu tidak sempat diselamatkan pemilik selepas api merebak dengan pantas.

Kemusnahan dianggarkan 100 peratus dan punca serta nilai kerugian masih dalam siasatan.—AlHijrah Online


TUJUH TAWARAN TRANSFORMASI PARLIMEN DAN PENTADBIRAN KERAJAAN – PM ISMAIL

PUTRAJAYA: Mesyuarat Jemaah Menteri bersetuju melaksanakan Transformasi Parlimen dan Pentadbiran Kerajaan bagi mengembalikan kestabilan politik demi menangani wabak COVID-19 dan memulihkan ekonomi negara.

Perdana Menteri Datuk Seri Ismail Sabri Yaakob berkata, ia selaras dengan titah nasihat Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja-Raja Melayu berkenaan kepentingan pentadbiran yang stabil serta dapat berfungsi secara biasa dalam keadaan negara menghadapi pelbagai krisis.

Antara Tawaran Transformasi Parlimen dan Pentadbiran Kerajaan adalah Rang Undang-Undang Anti-Lompat Parti yang akan dibentangkan di Parlimen.

Tawaran tersebut turut meliputi pelaksanaan Undi18 dalam tempoh terdekat yang mana satu Rang Undang- Undang Pindaan Perlembagaan akan dibentangkan.

“Selain itu pindaan Perlembagaan Persekutuan untuk mengehadkan tempoh jawatan Perdana Menteri kepada 10 tahun; Keseimbangan keanggotaan Jawatankuasa Pilihan Khas Parlimen melibatkan Ahli Parlimen Kerajaan dan Ahli Parlimen Pembangkang; Setiap Rang Undang-Undang termasuk Rang Undang-Undang Perbekalan yang dibentangkan di Parlimen akan dirunding dan dipersetujui secara bersama.

“Ahli parti pembangkang akan dilibatkan dalam Majlis Pemulihan Negara (MPN) untuk memberikan pandangan dan cadangan penambahbaikan serta Ketua Pembangkang akan diberikan saraan dan kemudahan yang setara dengan seorang menteri,” katanya dalam kenyatan hari ini.

Jelas Ismail Sabri, kerajaan berpandangan fokus dan keutamaan yang perlu diberikan oleh semua pihak pada ketika ini adalah terhadap kestabilan politik serta pentadbiran negara dalam memerangi COVID-19 serta pemulihan ekonomi.

Tambahnya, tawaran tersebut juga diharap dapat mewujudkan lanskap politik baharu dengan melaksanakan transformasi dan pembaharuan dalam tatakelola pentadbiran kerajaan khususnya memperkasakan peranan institusi Parlimen.

“Transformasi kerajaan ini memaktubkan nilai-nilai murni dan muafakat merentasi pelbagai latar agama, kaum, dan budaya dalam konteks Keluarga Malaysia.

“Ini juga selaras dengan semangat untuk terus menjunjung Perlembagaan Persekutuan sebagai undang-undang tertinggi yang menjadi teras kehidupan bermasyarakat dan bernegara,” katanya.

Ismail Sabri juga berkata kerajaan komited untuk memperkenalkan lebih banyak transformasi dari semasa ke semasa.—AlHijrah Online


Denda sejuta jika elak levi pelepasan

KUALA LUMPUR – Mana-mana individu yang berniat untuk mengelak atau
membantu orang lain untuk mengelak levi pelepasan yang dikenakan ke atas
 setiap penumpang udara ke luar negara bakal dikenakan denda RM1 juta
kelak, persidangan Dewan Rakyat diberitahu hari ini.

Denda itu antara yang terkandung dalam Perkara 38 Pengelakan Levi
Pelepasan di bawah Rang Undang-Undang (RUU) Levi Pelepasan (2019) yang
dibentangkan buat kali pertama oleh Timbalan Menteri Kewangan Datuk
Amiruddin Hamzah di hadapan Speaker Dewan Rakyat, Datuk Mohamad Ariff Md
 Yusof.

Amiruddin berkata bacaan kali kedua untuk RUU itu akan dibaca pada mesyuarat kali ini juga.

Menurut buku akta itu yang diedarkan kepada media hari ini, hukuman
itu dikenakan kepada mana-mana individu yang berniat untuk mengelak atau
 membantu orang lain mengelak levi pelepasan termasuk membuat
pernyataan, catatan, jawapan palsu dan segala penggunaan penipuan, tipu
daya atau helah.

“Jika disabitkan bersalah, individu itu boleh
didenda tidak melebihi RM1 juta atau dipenjarakan selama tempoh tidak
melebihi lima tahun atau kedua-duanya,” menurut buku akta itu.

Pada
 Bajet 2019 Kerajaan telah mencadangkan pengenaan levi pelepasan bagi
semua penumpang udara ke luar negara bermula 1 Jun 2019, iaitu RM20 bagi
 penumpang ke negara-negara ASEAN dan RM40 bagi penumpang ke
negara-negara lain. Cadangan itu bagi menggalakkan pembangunan
pelancongan domestik.

Buku itu menjelaskan, Rang Undang-Undang
(RUU) Levi Pelepasan (2019) ini diwujudkan untuk mengadakan peruntukan
bagi pengenaan levi pelepasan ke atas orang yang meninggalkan Malaysia
dan bagi perkara yang berkaitan dengannya.

Manakala bagi Perkara
37 (Penyata Tidak Betul dan Yang Terkurang Dibayar) akta yang sama ini,
ia akan menghukum mana-mana pesalah yang memberikan maklumat tidak betul
 sehingga memberi kesan ke atas tanggungannya untuk mengenakan levi
pelepasan.

Apabila disabitkan, pesalah boleh didenda tidak melebihi RM500,000
atau dipenjarakan tidak melebihi tiga tahun atau kedua-duanya sekali.

Di
 bawah akta yang sama melalui Perkara 36 (Halangan) pula, hukuman juga
akan dikenakan kepada mana-mana individu yang menghalang pegawai kastam
bertugas termasuk mencabul atau mengancam nyawa mereka.

Ia juga  akan menghukum mana-mana individu yang tidak memberi kemudahan atau  bantuan yang munasabah kepada pegawai kastam dalam menjalankan tugasnya  di mana mereka akan dipenjarakan selama tempoh tidak kurang enam bulan  dan tidak melebihi tiga tahun atau didenda tidak melebihi RM500,000 atau  kedua-duanya. – SINAR ONLINE


NURUL IZZAH LAYAK DILANTIK PENASIHAT EKONOMI, KEWANGAN – PM ANWAR

IPOH: Pelantikan bekas Ahli Parlimen Permatang Pauh, Nurul Izzah Anwar sebagai Penasihat Kanan Ekonomi dan Kewangan kepada Perdana Menteri, Datuk Seri Anwar Ibrahim dibuat berdasarkan kelayakannya.

Anwar berkata ini kerana anaknya itu mempunyai ijazah pertama dalam bidang kejuruteraan dan ijazah kedua dalam dasar awam dan sosial dari Universiti Johns Hopkins, Amerika Syarikat, sekali gus dilantik bagi membantunya di Jabatan Perdana Menteri (JPM) dan Kementerian Kewangan (MOF).

Bagaimanapun, beliau berkata  Nurul Izzah tidak menerima sebarang elaun atas pelantikannya itu.

“Saya pun tiada kelulusan berkaitan kewangan tetapi saya pernah jadi Menteri Kewangan selama lapan tahun. Menteri-menteri dalam Perikatan Nasional (PN) pun tiada kelulusan masing-masing, tetapi bila giliran kita, mereka bangkitkan.

“Jadi, apakah benar seorang Menteri Kesihatan mesti seorang doktor? Dan seorang menteri air mesti jurutera? Untuk Nurul Izzah, dia ada ijazah kejuruteraan dan ijazah bidang dasar awam. Memang saya minta, pelawa dia untuk bantu saya sebagai penasihat di JPM dan MOF,” katanya.

Ahli Parlimen Tambun itu berkata demikian selepas merasmikan Pusat Khidmat Parlimen Tambun di sini yang turut dihadiri Ahli Dewan Undangan Negeri (ADUN) Hulu Kinta, Mohamad Arafat Varisai Mahamad.

Terdahulu, Nurul Izzah mengesahkan pelantikannya sebagai Penasihat Kanan Ekonomi dan Kewangan kepada Perdana Menteri dan memulakan khidmatnya berkuat kuasa 3 Jan lalu.

Sementara itu, Anwar dalam ucapan perasmiannya berkata Suruhanjaya Pencegahan Rasuah Malaysia (SPRM) diarah mengambil tindakan kepada pihak yang terbabit dalam amalan rasuah tanpa mengambil kira parti dan jawatan pihak berkenaan, termasuk pihak yang bertugas di Pejabat Perdana Menteri.

“Kaya bagaimana pun negara ini, tidak mungkin kita angkat darjat dan martabat negara ini serta bela nasib rakyat sebab itu saya kata yang pertama sekali adalah betulkan uris tadir yang baik dan kedaulatan undang-undang.

“Mula daripada atas, daripada Perdana Menteri sampai Menteri, Menteri Besar, kerajaan negeri dan wakil rakyat hentikan amalan dan budaya rasuah ini,” katanya. –AlHijrah Online


ENAM KENDERAAN DIARAH BERPATAH BALIK TIDAK LENGKAP VAKSIN

IPOH: Sekurang-kurangnya enam kenderaan yang melalui jalan Gerik-Jeli untuk pulang ke Kelantan di arah berpatah balik selepas pemeriksaan mendapati individu terlibat tidak lengkap dua dos vaksin COVID-19.

Ketua Polis Perak, Datuk Mior Farid Alathrash Wahid berkata, arahan itu dikeluarkan ketika kenderaan berkenaan melalui pemeriksaan di sekatan jalan raya (SJR) di Kilometer 9 Jalan Raya Timur Barat (JRTB) berhampiran Sungai Lebey dekat Gerik.

Menurutnya, pemandu dan penumpang yang diperiksa didapati belum lengkap dua dos vaksin selepas diminta mempamerkan sijil vaksinasi masing-masing.

Katanya, pemandu kenderaan memberi alasan untuk ke Kelantan, namun tidak bernasib baik kerana semasa pemeriksaan gagal menunjukkan pengesahan sudah lengkap divaksinasi.

Sementara itu beliau berkata, berlaku pertambahan kenderaan yang menggunakan laluan Gerik-Jeli berikutan orang ramai mengambil peluang bercuti panjang untuk ke Kelantan bermula pada Jumaat sehingga Selasa ini.

Mengulas gambar kesesakan di JRTB Gerik-Jeli yang tular di media sosial, Mior berkata, kejadian itu berlaku sekitar 4 petang Jumaat lalu kerana kenderaan bergerak perlahan dalam jarak 1.5 kilometer dari SJR yang didirikan.

Menurutnya, kesesakan tidak berlaku terlalu lama dan pengguna jalan raya yang melalui sekatan hanya perlu menunjukkan pengesahan vaksinasi di MySejahtera. –AlHijrah Online


KPT BERI TUMPUAN PERGIAT PROGRAM TINGKAT KEBOLEHPASARAN GRADUAN – MOHAMED KHALED

KUALA LUMPUR: Kementerian Pendidikan Tinggi (KPT) akan memberi tumpuan dalam mempergiat lebih banyak program bagi meningkatkan kebolehpasaran graduan.

Menteri Pendidikan Tinggi Datuk Seri Mohamed Khaled Nordin berkata perkara itu susulan lambakan jumlah graduan berbanding kadar permintaan industri pada masa ini.

Mengambil contoh bidang perubatan, beliau berkata cabaran yang dihadapi kini bersifat menyeluruh meliputi aspek peluang pekerjaan dalam industri, pelaburan dan pentadbiran kerajaan semasa.

“Kalau kita lihat dalam bidang perubatan, universiti awam hanya mengeluarkan 1,300 graduan pelajar perubatan setahun. Dicampur jumlah graduan universiti swasta, angka keseluruhan pelajar perubatan tidak melebihi 3,000 graduan.”

“Banyak juga graduan luar negara dalam bidang perubatan dan kita tidak boleh halang jika pelajar yang ingin melanjutkan pelajaran dalam jurusan yang diinginkan,” katanya pada sidang media di Suruhanjaya Sekuriti (SC) hari ini.”

Mohamed Khaled berkata graduan juga perlu dibekalkan dengan ilmu keusahawanan bagi membolehkan golongan itu menjana pendapatan dan bukan hanya bergantung kepada proses pencarian kerja.

Mengulas mengenai langkah kerajaan mengawal aktiviti melibatkan politik di universiti, beliau percaya bahawa Naib Canselor di sesebuah universiti mampu memainkan peranan bagi mengawal dan melakukan imbangan terhadap perkara itu.

Terdahulu, Mohamed Khaled merasmikan Program Graduan Pasaran Modal (CMGP) yang melibatkan majlis penandatanganan memorandum persefahaman antara KPT dan SC.

Beliau juga menggesa agar pihak universiti turut sama terlibat secara lebih agresif dalam menggerakkan pelbagai usaha bagi meningkatkan kebolehpasaran graduan.–AlHijrah Online


WANITA MENINGGAL DUNIA SELEPAS JALANI RAWATAN TRADISIONAL

KUALA LUMPUR: Seorang wanita tempatan berusia 41 tahun meninggal dunia selepas menerima rawatan tradisional di sebuah rumah di Pandan Perdana di sini petang semalam.

Ketua Polis Daerah Ampang Jaya, ACP Mohamad Farouk Eshak dalam kenyataan hari ini berkata dalam kejadian pada kira-kira 6 petang itu, wanita berkenaan ditemukan terbaring tidak sedarkan diri di ruang tamu rumah teres itu oleh ibu mangsa.

“Polis menerima panggilan kecemasan pada pukul 6.35 petang semalam dan mangsa disahkan meninggal dunia oleh pegawai perubatan yang hadir.

“Susulan itu polis telah menahan pengamal perubatan tradisional berkenaan iaitu wanita tempatan berusia 51 tahun kira-kira sejam kemudian bagi membantu siasatan,” katanya.

Mohamad Farouk berkata mangsa telah hadir ke rumah berkenaan sejak seminggu lepas bagi menjalani rawatan dan punca kejadian masih dalam siasatan.

Beliau berkata wanita berkenaan akan dibawa ke Mahkamah Ampang Jaya hari ini untuk direman bagi membantu siasatan di bawah Seksyen 302 Kanun Keseksaan kerana membunuh. – AlHijrah Online


PKP: TIADA HALANGAN SOLAT BERJEMAAH DI WILAYAH PERSEKUTUAN

KUALA LUMPUR: Masjid, surau Jumaat dan surau termasuk kawasan berkhemah di Wilayah Persekutuan Kuala Lumpur, Putrajaya dan Labuan dibenar untuk melaksanakan solat Jumaat, solat fardu, solat sunat Tarawih dan solat sunat Aidilfitri.

Pengarah Jabatan Agama Islam Wilayah Persekutuan (JAWI), Datuk Mohd Ajib Ismail berkata, pelaksanaan ibadah tersebut perlu dilakukan dengan penjarakan 1.5 meter mengikut kapasiti masjid, surau Jumaat dan surau.

Bagi kawasan Perintah Kawalan Pergerakan (PKP) iaitu Kuala Lumpur, Mohd Ajib berkata solat perlu dilaksanakan di masjid kariah atau surau masing-masing sahaja.

“Aktiviti Qiamullail dibenarkan 100 orang sahaja mulai jam 5.00 pagi dengan penjarakan fizikal 1.5 meter untuk kawasan PKP dan PKP Pemulihan (PKPP) iaitu Putrajaya dan Labuan.

“Tadarus Al-Quran dan Majlis Khatam Al-Quran di kawasan PKP dibenarkan secara bersemuka dengan kapasiti separuh dewan solat utama manakala bagi kawasan PKPP, dibenarkan mengikut kapasiti dewan solat utama dengan penjarakan fizikal 1.5 meter,” katanya.

Menurut Mohd Ajib, di kawasan PKP takbir Hari Raya pada malam 1 Syawal dibenarkan dengan peserta tidak melebihi 20 orang dalam kalangan ahli jawatankuasa atau pegawai masjid sahaja sehingga jam 10.00 malam.

Manakala bagi kawasan PKPP di Wilayah Persekutuan, takbir Hari Raya pada malam 1 Syawal dibenarkan dengan jumlah peserta mengikut kapasiti dewan solat utama masjid, surau Jumaat dan surau dengan penjarakan 1.5 meter sehingga jam 10.00 malam.

Jamuan selepas solat sunat Aidilfitri, jamuan Hari Raya dan aktiviti ziarah kubur adalah tidak dibenarkan bagi di Kuala Lumpur.

Bagi Putrajaya dan Labuan, jamuan selepas solat sunat Aidilfitri dibenarkan secara berbungkus manakala jamuan Hari Raya tidak dibenarkan.

Aktiviti Ziarah Kubur dibenarkan di Putarajaya dan Labuan kata Mohd Ajib dengan tidak melebihi enam orang bagi satu petak kubur dan tidak melebihi 30 minit.

“Kuliah atau tazkirah secara bersemuka dibenarkan dengan kapasiti separuh dewan solat utama dengan penjarakan 1.5 meter di kawasan PKP.

“Manakala di kawasan PKPP, kuliah atau tazkirah secara bersemuka dibenarkan dengan separuh kapasiti masjid, surau Jumaat dan surau dengan penjarakan 1.5 meter,” katanya.

Tambah beliau, dengan kebenaran tersebut umat Islam khususnya di Wilayah-Wilayah Persekutuan dapat terus melipatgandakan amalan di penghujung Ramadan serta berdoa kepada Allah SWT agar penularan wabak Covid-19 di dalam negara Malaysia tercinta segera berakhir. — AlHijrah Online


COVID-19: JORDAN TAMATKAN SEKATAN EKONOMI RABU INI

AMMAN: Jordan mengumumkan akan menarik balik sekatan ekonomi pada Rabu ini selepas negara itu tidak lagi merekodkan kes baharu COVID-19 dalam tempoh 24 jam sehingga semalam.

Agensi berita Anadolu melaporkan Menteri Industri dan Perdagangan Jordan, Tariq Hammouri dalam sidang media semalam berkata semua sektor industri akan kembali beroperasi.

Sementara itu, Menteri Kesihatan Saad Jaber berkata tiada kes baharu koronavirus dicatatkan di Jordan dalam tempoh 24 jam.

Sebanyak 461 kes jangkitan dilaporkan di Jordan dengan 9 kes maut. Daripada jumlah itu, 370 kes telah sembuh.

Bermula di Wuhan, China pada Disember lalu, virus itu telah membunuh 246,000 nyawa di seluruh dunia dengan jangkitan keseluruhan melebihi 3.48 juta di 187 negara.

Daripada jumlah itu, lebih 1.11 juta kes dilaporkan sembuh, demikian menurut data Universiti Johns Hopkins. – Terjemahan AlHijrah Online


KEPUTUSAN KERAJAAN TANGGUNG KENAIKAN KOS HAJI RM1,000, RINGANKAN BEBAN JEMAAH B40

KUALA LUMPUR: Keputusan kerajaan untuk menanggung kenaikan kos menunaikan ibadah haji sebanyak RM1,000 merupakan ‘khabar gembira’ kepada bakal jemaah haji golongan B40 untuk menjadi ‘tetamu’ Allah selain melancarkan urusan menunaikan rukun Islam kelima itu.

Rata-rata berpendapat usaha kerajaan itu bertepatan dengan kos haji yang semakin meningkat saban tahun.

Naib Presiden Haji dan Umrah MATTA Mohd Azri Abd Razak berkata kerajaan mengambil langkah tepat dalam memastikan bakal jemaah haji daripada golongan B40 terus diberikan keutamaan dan bantuan untuk menunaikan ibadah itu.

“Menjadi tanggungjawab kerajaan membantu golongan tersebut dari segi kewangan supaya mereka dapat membuat persiapan dengan lancar dan teratur.

“Namun bagi golongan M40 dan T20, kerajaan juga perlu memikirkan kaedah terbaik dalam membantu mereka kerana bukan semua mampu dan memilih menunaikan haji secara swasta, ada juga dalam kalangan mereka masih memerlukan bantuan kerajaan,” katanya kepada Bernama.

Semalam, Perdana Menteri Datuk Seri Anwar Ibrahim mengumumkan kerajaan akan menanggung kenaikan kos menunaikan ibadah haji sebanyak RM1,000 bagi setiap jemaah haji golongan B40 pada tahun ini.

Sementara itu, Presiden Persatuan Pengusaha Pelancongan Bumiputera Malaysia (BUMITRA Malaysia) Harun KC Ahmmu menyifatkan bantuan itu sebagai ‘rezeki’ dan berita gembira buat bakal ‘tetamu Allah’ di saat pelbagai kos bagi menunaikan haji dijangka terus meningkat.

“Kita sebagai rakyat amat berterima kasih dengan pengumuman ini,” katanya.

Warga emas dari Terengganu, Sharifah Zaleha Syed Ibrahim, 70, berkata beliau bersyukur dengan pengumuman itu yang sedikit sebanyak dapat membantu meringankan beban kewangannya jika menerima tawaran ke Tanah Suci tahun ini.

“Syukur lah kerajaan sudi tanggung tambahan kos lagi RM1,000 itu, kalau tidak terpaksa la makcik cari duit lagi RM1,000 kalau dapat surat tawaran,” katanya yang telah menerima surat tawaran menunaikan haji pada 2020 namun terpaksa ditangguhkan akibat penularan COVID-19.

Mohamad Fazil Abdul Aziz, 58, dari Kepala Batas, Pulau Pinang yang bekerja sebagai pesawah berkata bantuan itu memberi kelegaan kepada golongan B40 termasuk dirinya walaupun jumlah tersebut mungkin dilihat kecil buat sesetengah pihak.

“Mungkin bagi orang lain jumlah RM1,000 itu biasa tapi bagi kami B40 ni…jumlah tu  besar dan saya percaya ia sangat melegakan kepada sesiapa yang dapat ke Makkah tahun ini,” katanya yang turut berharap dipilih sebagai jemaah haji musim ini.

Peniaga nasi lemak, Fatimah Kassim, 49, pula berkata bantuan itu membuktikan kerajaan terutamanya Perdana Menteri amat prihatin dengan nasib golongan B40 ketika kos menunaikan haji tahun ini dijangka meningkat.

“Kita tahu kos menunaikan haji semakin meningkat sekarang ni, jadi dengan bantuan itu sekurang-kurangnya jemaah boleh gunakan RM1,000 yang sepatutnya dibayar sendiri sebagai belanja mereka di sana,” katanya.

Media sebelum ini melaporkan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar memaklumkan Tabung Haji menjangkakan kos bagi menunaikan haji tahun ini akan meningkat lebih RM2,000 kepada RM30,850 bagi seorang. –AlHijrah Online


PMYT: INDIVIDU BAWA AJARAN SESAT BOLEH DIKENAKAN SOSMA

PUTRAJAYA: Polis Diraja Malaysia (PDRM) akan mengambil tindakan jika wujud unsur-unsur hasutan yang dibawa oleh ajaran sesat Perjalanan Mimpi Yang Terakhir (PMYT).

Menurut Menteri Dalam Negeri, Datuk Seri Hamzah Zainudin, tindakan yang boleh dikenakan termasuk meletakkan individu berkenaan di bawah Akta Kesalahan Keselamatan (Langkah-Langkah Khas) 2012 (SOSMA).

“Kalau dia dikesan melanggar undang-undang percetakan, kita juga boleh ambil tindakan dari sudut itu.

“Sekiranya, dia cuba menghasut sehingga orang tidak selesa dan cuba lari dari negara kita, itu juga boleh diambil tindakan dan mungkin diletakkan di bawah SOSMA,” katanya dalam sidang media, di sini hari ini.

Dalam masa yang sama, pengikut ajaran itu juga tidak akan terlepas daripada tindakan undang-undang yang boleh dikenakan.

“Pihak kementerian akan melihat tindakan mana yang sewajarnya boleh dikenakan terhadap penghasut dan pengikut ajaran itu,” katanya.

Semalam, Menteri di Jabatan Perdana Menteri (Hal Ehwal Agama) Senator Idris Ahmad berkata semua pihak berkuasa agama tidak akan berkompromi dalam menangani sebarang ajaran sesat yang berisiko mengancam keselamatan negara.

Sebelum ini, tular sebuah video yang menunjukkan seorang wanita yang dinamakan Sittah Annur berusia 39 tahun membawa ajaran sesat PMYT yang mempunyai ribuan pengikut termasuk pegawai kerajaan.

Wanita tersebut mendakwa akan berlaku Perang Dunia Ketiga yang bermula di Sabah, dan memimpin pasukannya bagi mencari Imam Mahdi bagi melawan musuh.—AlHijrah Online


PDRM BANTU SIASATAN RAKYAT MALAYSIA DITEMBAK DI BETONG

IPOH: Polis Diraja Malaysia akan membantu pihak berkuasa Thailand dalam siasatan seorang rakyat negara ini yang cedera parah dipercayai terkena tembakan oleh seorang penyerang yang tidak dikenali di Jalan Chantharothai, Bandar Betong, Wilayah Yala, Selatan Thailand pada Sabtu lepas.

Ketua Polis Daerah Pengkalan Hulu DSP Zulkepli Ibrahim berkata kejadian berlaku apabila mangsa lelaki berusia 55 tahun yang sedang menunggang motosikal ditembak sebanyak tiga das oleh suspek semasa berada di hadapan sebuah kedai serbaneka pada kira-kira pukul 9 malam, waktu Thailand.

“Mangsa yang mengalami kecederaan parah di bahagian perut dan paha telah dibawa ke Hospital Betong bagi mendapatkan rawatan lanjut dan keadaan mangsa kini masih stabil,” katanya dalam kenyataan di sini hari ini.

Beliau berkata suspek yang menyerang dipercayai warganegara Thailand telah berjaya melarikan diri dan masih sedang dikesan setakat ini.

Katanya pihak berkuasa Thailand masih mengesan penyerang serta sedang menyiasat motif serangan tersebut dari pelbagai aspek sama ada berpunca daripada perbalahan peribadi ataupun perniagaan.

“Mangsa telah lama keluar dan masuk ke daerah Betong kerana mempunyai seorang isteri warga Thailand selain pernah menjalankan perniagaan pusat hiburan di Bandar Betong,” katanya.–AlHijrah Online


HIDUPKAN IBADAH DAN BAWA TRADISI RAMADAN KE RUMAH – ZULKIFLI

KUALA LUMPUR: Umat Islam di Malaysia tidak mempunyai pilihan lain kecuali membawa ibadah dan tradisi Ramadan ke rumah ketika negara berdepan dengan penularan wabak COVID-19.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, perkara itu adalah pilihan terbaik bagi umat Islam yang akan menyambut bulan Ramadan dengan new normal atau kebiasaan baharu.

Katanya, pilihan itu juga sejajar dengan tuntutan untuk menjaga agama dan menjaga nyawa dalam usaha semua pihak, termasuk kerajaan, memutuskan rantaian wabak pandemik global itu sepenuhnya.

“Kita bakal menyambut Ramadan dengan new normal, sudah pastinya agak sukar bagi kita dalam membiasakan satu perkara yang tidak biasa. Namun saya yakin ada hikmahnya,” katanya dalam perutusan khas yang disiarkan di stesen televisyen tempatan hari ini.

Zulkifli berkata new normal dimaksudkannya merujuk kepada beberapa perkara antaranya ketiadaan solat jemaah di masjid, termasuk solat Jumaat dan solat Tarawih, tiadanya majlis iftar atau berbuka puasa di masjid atau surau dan tiada jamuan moreh selepas solat Tarawih.

“Alternatifnya, hidupkan ibadah dan tradisi Ramadan kita bawa ke rumah kita,” kata menteri agama itu.

Zulkifli menegaskan kebiasaan baharu akibat pelaksanaan Perintah Kawalan Pergerakan (PKP) bagi mengekang penularan COVID-19 itu tidak bermakna pelaksanaan ibadah dihalang ke atas umat Islam.

“Tiada halangan ibadah tapi cara pelaksanaan. Berjemaah dibenarkan tapi di tempat (rumah) masing-masing,” katanya turut menjelaskan tiada Bazar Ramadan akan dibuka pada tahun ini bagi mematuhi arahan PKP.

“Buat masa ini, tidak ada lagi Jus Tebu Kak Mah di Bazar Ramadan Taman Suria, Jitra. Martabak Pak Ali di Bazar Ramadan Kampung Baru, KL, serta Bazar Ramadan di seluruh negara. Saya ulang, tidak ada Bazar Ramadan tahun ini,” katanya.

Zulkifli berkata, walaupun berdepan ujian COVID-19, kesemua umat Islam termasuk petugas barisan hadapan wajib berpuasa.

“Puasa tetap wajib ikut kemampuan tapi diharuskan berbuka kalau tak mampu atau dikhuatiri kalau terus (berpuasa itu) jejaskan fokus untuk rawat pesakit,” katanya menyifatkan mereka yang bekerja berjuang untuk negara, manakala mereka yang duduk di rumah juga menyumbang untuk memutuskan rantaian COVID-19.

“Frontliner jangan lupa bersahur. Pada sahur itu ada barakahnya. Anda perlu kuat untuk kami demi negara,” kata Zulkifli.

Mengulas lanjut, Zulkifli berkata Ramadan adalah bulan ujian buat umat Islam untuk menguji keimanan dan kesabaran seseorang individu.

Beliau juga menasihatkan umat Islam untuk mengambil kesempatan Ramadan dalam new normal itu dengan melakukan ibadah di rumah bersama-sama keluarga selain menggunapakai teknologi yang ada seperti aplikasi Skype untuk menjaga hubungan silaturahim.

“Mat buat apa di rumah di siang Ramadan? Takkanlah main Twitter saje? Bacalah al-Quran sama-sama. Ajak adik, kakak dan abang. Mungkin boleh buat tadarus al-Quran. Bukan sekadar itu, mak dan ayah boleh dengar dan betulkan.

“Sambil itu boleh buat pertandingan hafazan al-Quran, bukanlah 30 juzuk tapi surah yang pendek-pendek, dan perdengarkan pada atuk dan nenek di kampung melalui Skype atau video-conference,” katanya.

Zulkifli menegaskan apa yang berlaku ketika ini mempunyai hikmah di sebaliknya dan umat Islam perlu banyak berdoa kepada Allah swt supaya wabak penyakit berakhir secepat mungkin.

“Yakinlah, Allah melihat apa yang kita lakukan dan mendengar apa kita doakan,” katanya menegaskan tindakan yang dilakukan ketika ini adalah untuk memelihara nyawa semua pihak, termasuk umat Islam.

Ditanya mengenai sedekah di bulan Ramadan, Zulkifli berkata sedekah di bulan mulia itu amat dituntut dan banyak kelebihan serta boleh dilakukan melalui pelbagai cara antaranya dengan menyalurkan melalui badan bukan kerajaan (NGO) atau inisiatif agensi kerajaan seperti MusaadahCOVID19.

Zulkifli berkata Ramadan ini mungkin bulan yang terbaik untuk mencipta menu baharu dan menikmati bersama keluarga.

“Encik Ali boleh tempah nasi arab, sedekahkan kepada Ah Chong. Auntie Tan boleh tempah KFC sedekahkan kepada puan Wani, dan encik Nordin boleh tempah nasi kerabu sedekah kepada uncle Muthu. Ramadan adalah bulan sedekah, berkongsi kegembiraan dengan sesiapa sahaja di sekeliling kita,” katanya turut berpesan kepada umat Islam supaya tidak membazir di bulan yang mulia itu.

Zulkifli turut menasihatkan umat Islam memenuhi waktu malam Ramadan dengan ibadah bagi mengubat kerinduan kepada solat Tarawih.

“Kalau sebelum ini, Pok De rajin solat di masjid. Inilah masanya Mok De dan anak-anak solat berimamkan Pok De. Pok De pun, takkan asyik-asyik Surah al-Ikhlas dan Surah al-Takathur sahaja. Bacaan pun, tirulah Syeikh Bandar Balela dan Sheikh Abdul Rahman al-Sudais. Barulah seronok Mok De dan anak-anak solat. Hilanglah rindu nak bertarawih di masjid.

“Ramadan ini Ramadan kita dan kitalah yang mencorakkannya,” katanya. – AlHijrah Online/ Syed Azwan Syed Ali


ROHINGYA: PANEL SIASATAN MYANMAR NAFI TENTERA LAKUKAN GENOSID

YANGON: Panel yang dilantik Myanmar menyimpulkan bahawa hanya beberapa anggota tentera mungkin melakukan jenayah perang terhadap etnik minoriti Rohingya dan pasukan keselamatan negara itu tidak bersalah atas pembunuhan beramai-ramai.

Suruhanjaya Siasatan Bebas (ICOE) mengeluarkan keputusan siasatannya menjelang keputusan mahkamah tertinggi Pertubuhan Bangsa-Bangsa Bersatu (PBB) Khamis ini, mengenai sama ada akan mengenakan langkah segera bagi menghentikan dakwaan genosid yang berterusan di Myanmar.

ICOE mengakui beberapa anggota keselamatan menggunakan kekerasan dan melakukan jenayah perang serta pelanggaran hak asasi manusia yang serius termasuk membunuh penduduk kampung dan memusnahkan rumah mereka.

Bagaimanapun, panel memutuskan jenayah itu bukan pembunuhan beramai-ramai.

“Bukti yang ada tidak mencukupi untuk mempertikai bahawa jenayah yang dilakukan telah dibuat dengan niat untuk memusnahkan secara keseluruhan atau sebahagian negara, etnik atau kumpulan agama,” katanya.

Siasatan ICOE bagaimanapun ditolak oleh Pertubuhan Rohingya Myanmar United Kingdom (BROUK) yang menyifatkan penemuan itu sebagai sesuatu yang dilakukan untuk mengalih perhatian daripada keputusan Mahkamah Keadilan Antarabangsa (ICJ).

“Penyiasatan mendalam Myanmar terhadap penyalahgunaan hak asasi manusia di Rakhine adalah percubaan lain untuk menutup keganasan tatmadaw terhadap Rohingya,” katanya.

Sementara itu, Timbalan Pengarah Pemerhati Hak Asasi Manusia (HRW) Bahagian Asia, Phil Robertson turut berpendapat laporan ICOE seolah-olah menjadikan anggota individu sebagai kambing hitam berbanding meletakkan tanggungjawab terhadap ketenteraan.

“Keseluruhan penyiasatan ICOE termasuk metodologi dan operasi sangat tidak telus,” jelasnya.

Pada Ogos 2017, operasi ketenteraan memaksa kira-kira 740,000 Rohingya melarikan diri ke sempadan Bangladesh. — SINAR HARIAN


NZ: Sebanyak 30 juta derma terkumpul untuk mangsa

WELLINGTON, 25 Mac – Sejumlah
NZ$10.8 juta (RM30 juta) sumbangan awam telah dikumpul bagi membantu ahli
keluarga 50 mangsa yang terkorban susulan serangan masjid di Christchurh pada
15 Mac lalu.

Sinar Harian memetik laporan AFP
menyebutkan laman sesawang GiveaLittle.co.nz berkata, ia menerima NZ$8,271,847
(RM23 juta) daripada 91,000 penderma, manakala LaunchGood.com yang memfokuskan
kepada komuniti Muslim menerima sumbangan berjumlah NZ$2,546,126 (RM7 juta)
daripada 40,000 penderma.

Susulan serangan pengganas tempoh
hari, rakyat New Zealand tidak putus-putus menzahirkan solidariti terhadap
komuniti Muslim yang terkesan, sekaligus menidakkan ‘kemenangan’ buat pengganas
yang cuba menyebarkan ideologi jahat di negara yang dihuni kira-kira 4.5 juta
penduduk itu.


POLIS SAHKAN IKLAN GUNA NAMA, GAMBAR BEKAS MUFTI SELANGOR PALSU

SHAH ALAM: Polis Selangor mengesahkan iklan pelaburan yang menggunakan nama bekas Mufti Selangor Datuk Mohd Tamyes Abdul Wahid adalah palsu.

Ketua Polis Selangor Datuk Hussein Omar Khan berkata ia berikutan pihaknya menerima laporan berkaitan iklan tersebut daripada Mohd Tamyes yang merupakan pengadu pada 9.43 malam tadi (3 Sept).

Beliau (Mohd Tamyes) membuat laporan polis dan menafikan pembabitannya dalam iklan yang dipaparkan di laman sosial Facebook atas nama ‘Investor City’.

“Iklan tersebut adalah palsu dan tiada kaitan dengan Mohd Tamyes manakala laporan polis yang diterima dirujuk kepada Suruhanjaya Komunikasi dan Multimedia Malaysia untuk siasatan terperinci,” katanya dalam kenyataan.

Selain itu, Hussein turut menasihatkan orang ramai agar tidak terperdaya serta terpengaruh dengan iklan dan tawaran di media sosial yang menggunakan identiti individu penting. — AlHijrah Online


AGONG, RAJA PERMAISURI ZAHIR UCAPAN TAKZIAH KEPADA KELUARGA SITI SARAH

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga Siti Sarah Raissuddin yang telah kembali ke Rahmatullah pada jam 5.13 pagi, hari ini.

Menerusi laman Facebook rasmi Istana Negara, Seri Paduka Baginda berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu ini.

“Seri Paduka Baginda berdua mendoakan agar roh Allahyarhamah dicucuri rahmat oleh Allah SWT dan ditempatkan dalam kalangan mereka yang beriman,” kata hantaran tersebut.

Allahyarham disahkan meninggal dunia pada jam 5.13 pagi tadi di Unit Rawatan Rapi (ICU), Hospital Canselor Tuanku Muhriz, Universiti Kebangsaan Malaysia, UKM (HCTM), di sini.

Jenazah Allahyarham selamat dikebumikan di Tanah Perkuburan Islam Kampung Sungai Pusu, Gombak, kira-kira jam 1.30 tengah hari tadi.

Proses pengebumian berjalan dengan lancar yang diuruskan petugas-petugas pengebumian serta suaminya, Shuib atau nama sebenar Shahmira Muhamad, dengan berpakaian lengkap PPE serta mematuhi prosedur operasi standard (SOP).

Jenazah Allahyarham dikebumikan bersebelahan dengan pusara ibunya, Allahyarham Noor Aini Mohamad.

Siti Sarah sebelum ini dilapor dimasukkan ke hospital dan menerima rawatan di unit rawatan rapi (ICU) akibat jangkitan COVID-19.

Allahyarham pada Jumaat terpaksa melalui proses pembedahan bagi mengeluarkan bayi dalam kandungan selepas tahap oksigen menurun.

Allahyarham meninggalkan empat cahaya mata iaitu Uwais Alwarni, 10 tahun; Dzahira Talita Zahra, 8 tahun; Ariq Matin, 6 tahun dan Ayash Affan yang selamat dilahirkan Jumaat lalu.

Pada 27 Julai lalu, Shuib sekeluarga disahkan positif COVID-19 dan telah menjalani kuarantin di rumah.—AlHijrah Online


Mampukah kemajuan sains meramalkan Laylat al-Qadr?

KEMAJUAN sains dan astronomi telah memungkinkan manusia untuk mencapai banyak perkara yang dahulunya tidak tercapaikan. Pada 10 April yang lalu, teleskop Event Horizon telah merakam foto pertama lohong hitam dalam sejarah.

Penemuan ini tentunya mengujakan
para fizikiawan yang selama ini berhempas-pulas mengira dan merangka formula
untuk meneka bagaimanakah bentuknya lohong hitam itu.

Selain itu, manusia juga mampu
untuk meramal fenomena-fenomena berdasarkan data-data astronomi yang
diperolehi. Kita boleh tentukan misalannya bilakah permulaan musim pada setiap
tahun.

Kita juga mampu menyingkap bilakah akan berlakunya peristiwa apogee dan kita mampu mengenal pasti bilakah Zuhrah dapat dilihat dari langit Bumi. Demikian dunia sains empirikal yang boleh difahami dan dikesan coraknya berdasarkan undang-undang alam yang muktamad.

Adapun hal metafizik, maka ia
berada di luar kemampuan sains untuk menentukan atau meramalkannya, walau
semaju mana sekalipun ia. Kajian astronomikal tidak mampu mengenalpasti bilakah
akan berlakunya perkara metafizikal seperti Laylat al-Qadr, dan
bagaimanakah secara fizikalnya ia berbeza daripada malam-malam yang lain.

Hal ini kerana keistimewaan dan
kemuliaannya tidak diikat secara empirikal, melainkan secara metafizikal, yang
hanya dapat dihayati menerusi keimanan kepada agama yang berpangkal dalam hati
manusia. Oleh itu, apa jua maklumat mengenainya hanya dapat disahkan sekiranya
dinyatakan dalam sumber wahyu.

Maka Allah Taala menerusi wahyunya telah menjelaskan mengenai kemuliaan Laylat al-Qadr yang menjadi malam diturunkan padanya kitab al-Qur’an. Firman-Nya dalam surah al-Qadr ayat 1:

إِنَّا أَنْزَلْنَاهُ فِي لَيْلَةِ الْقَدْرِ

“Sesungguhnya Kami telah menurunkannya
pada Laylat al-Qadr.”

Damir ‘hu’ pada ayat pertama tersebut telah ditafsirkan sebagai merujuk kepada al-Qur’an. Ia selaras dengan sepotong nas lain dalam surah al-Dukhan ayat 3, yang dalam kenyataan yang sama, mengembalikan damir ‘hu’ itu kepada al-Qur’an. Perkara ini jelas dan al-Imam al-Razi dalam tafsirnya Mafātīḥ al-Ghayb menyebut bahawa ia tidak berhajat kepada spesifikasi lanjut (al-istighna’ ‘an al-taṣrīḥ)

Selain itu, Laylat al-Qadr
juga disifatkan dengan kemuliaannya yang mengatasi lebih seribu bulan.

لَيْلَةُ الْقَدْرِ خَيْرٌ مِنْ أَلْفِ
شَهْرٍ

“Laylat al-Qadr lebih baik
daripada seribu bulan.”

Al-Imam al-Qurtubi dalam tafsirnya al-Jāmi‘
li Aḥkām al-Qur’ān telah menyebut bahawa setiap kali sesuatu perkara itu
disifatkan dengan banyak, maka ia merujuk kepada keagungan dan besarnya
fadilat. Kerana keutamaannya ini, umat Islam disarankan untuk merebutnya pada
10 malam terakhir Ramadan (iltamisū mā fī al-‘ashr al-awākhir).

Namun, bilakah berlangsungnya Laylat
al-Qadr itu? Allah lebih mengetahui. Tempoh waktunya dirahsiakan Allah
Taala – tiada dinyatakan dalam Qur’an dan juga Sunnah – sehingga khilaf
mengenai tarikhnya berlangsung pada setiap kali bulan Ramadan saban tahun.

Para sahabat RA melaporkan bahawa
Nabi SAW sekadar memberikan gambaran pada malam ke berapa sahaja ia berlaku,
seperti sabdanya mengenai malam-malam ganjil (witr). Dalam sebuah hadith
riwayat al-Bukhari, baginda menyebut “carilah ia pada malam ke-27, 29 dan 25.”

Keterhadan maklumat dari angkasa
ini tidak menghalang beberapa orang sahabat daripada memberi pandangan mengenai
apa yang mereka rasakan sebagai tanda-tanda akan hadirnya malam yang mulia itu.
Ubay bin Ka‘ab misalannya menyebut bahawa antara tanda Laylat al-Qadr
itu adalah apabila siangnya tiada terasakan terik daripada sinaran Matahari.

Wathilah bin al-Asqa‘ pula
mengkhabarkan mengenai keadaan langit pada malam itu, betapa ia kelihatan
bergemerlapan, dan bahawa suhu pada malam itu tidak panas dan tidak sejuk.
Demikianlah pandangan mereka.

Tanda-tanda yang mereka nyatakan
ini semuanya bersifat empirikal, yang mampu dikesan oleh deria mereka tatkala
itu. Namun ini tidak menjawab persoalannya paling utama; bagaimanakah mereka
boleh yakin bahawa malam yang mereka alami itu merupakan Laylat al-Qadr?
Dan apakah bukti bahawa tanda-tanda ini memang unik dan tidak akan berulang
lagi untuk hari-hari lain yang bukan Laylat al-Qadr?

Maka jelaslah bahawa tanda-tanda
tersebut merupakan pemerhatian hasil pengalaman spiritual mereka beribadah di
malam hari. Tanda-tanda itu tidak boleh disahkan (confirmed) mahupun
disangkal (falsified), menjadikan ia eksklusif untuk mereka yang
mengalaminya sahaja. Pada penilaian tokoh mantiq Ludwig Wittgenstein, kenyataan
sedemikian tidak boleh dijadikan hujah.

Maka dalam hal ini, jalan yang
terbaik adalah dengan menghidupkan setiap malam sepanjang bulan Ramadan ini
sehingga ke hujungnya. Nabi SAW sendiri beriktikaf di masjid sepanjang
malam-malam terakhir bulan tersebut, dan jika ada yang mengetahui bilakah Laylat
al-Qadr, maka baginda adalah yang paling layak.

Namun Nabi SAW tetap berjaga malam
pada kesemua 10 malam terakhir Ramadan untuk beribadah, serta mengejutkan
keluarganya bangun dari tidur sebagaimana yang dilaporkan oleh Aishah RA. Dan
barangkali itulah objektif terbesar perahsiaan ini, agar manusia berterusan
beribadah kepada Tuhannya tanpa mengkhususkan kepada mana-mana hari tertentu.

Sesungguhnya ganjaran yang besar
menanti mereka yang menghidupkan malam-malam Ramadan. Di sisi Ibn ‘Abbas,
menghidupkan malam bererti menunaikan solat Isha‘ bersama imam serta berazam
pula menunaikan solat Subuh berjemaah, sebagaimana yang dinukilkan oleh al-Imam
Ibn Rajab al-Hanbali dalam karyanya Laṭā’if al-Ma‘ārif. Maka bagi mereka
“yang bersolat bersama imam sehingga selesai, maka direkodkan baginya ganjaran
seolah-olah dia bersolat sepanjang malam.”

*HILMAN FIKRI AZMAN merupakan pegawai penyelidik di EMIR Research, sebuah badan pemikir yang berfokuskan penyelidikan polisi berteraskan data, ditunjangi nilai-nilai konsultasi, kesederhanaan, inovasi dan kerapian.

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


KELULUSAN PENYEMBELIHAN SYARIKAT DI AUSTRALIA DIGANTUNG SERTA-MERTA – JAKIM

PUTRAJAYA: Kelulusan penyembelihan yang diberikan kepada syarikat yang diiktiraf halal oleh Malaysia di Australia, Thomas Foods International Lobethal digantung serta-merta sehingga suatu hasil siasatan menyeluruh diperoleh.

Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff berkata keputusan itu dibuat hasil sidang khas antara Jabatan Perkhidmatan Veterinar (JPV), Jakim dengan pihak berkuasa Australia iaitu ‘Department of Agriculture, Water and the Environment’ (DAWE) semalam.

“JAKIM telah menjalankan siasatan ke atas loji sembelihan berkenaan dan mengadakan beberapa siri perbincangan dengan pihak berkuasa Australia.

“JAKIM juga telah mengatur pertemuan dengan Pertubuhan Kemasyarakatan Rakyat Malaysia (Pekemas) dalam masa terdekat bagi mendapatkan maklumat lanjut,” katanya dalam kenyataan bersama antara JAKIM dengan JPV berhubung dakwaan pelanggaran prosedur penyembelihan halal sebuah syarikat yang diiktiraf halal oleh Malaysia di Australia, di sini hari ini.

Baru-baru ini, Persatuan Pengguna Islam Malaysia (PPIM) bersama Pekemas dan Sahabat 99, dilaporkan mendedahkan pelanggaran prosedur operasi standard (SOP) penyembelihan halal oleh sebuah syarikat di Australia, yang mendapat kelulusan daripada Badan Induk Halal Jakim berdasarkan kepada bukti video, gambar serta diperkukuhkan saksi yang merupakan pekerja sembelihan di syarikat tersebut.

Hakimah berkata badan pensijilan halal yang bertanggungjawab dalam penyeliaan halal ke atas loji sembelihan, Supreme Islamic Council of Halal Meat in Australia Inc. (Sichma) akan diberi surat tunjuk sebab.

Katanya, Sichma juga berkemungkinan dibatalkan status sebagai badan pensijilan halal yang diiktiraf JAKIM sekiranya didapati tidak mematuhi keperluan standard dan prosedur halal Malaysia.

Beliau yang menegaskan JAKIM dan JPV memandang serius berhubung dakwaan itu berkata prosedur pengiktirafan loji pemprosesan luar negara oleh kerajaan Malaysia perlu melalui suatu prosedur yang ketat dan terperinci sebelum melalui proses pembentangan serta penilaian sebanyak empat kali untuk diluluskan.

“Hal ini kerana proses pengiktirafan loji sembelihan dan loji pemprosesan luar negara dijalankan pengauditan secara sistematik oleh pegawai terlatih JPV dan Jakim berdasarkan beberapa piawaian yang telah ditetapkan untuk kualiti dan keselamatan produk,” katanya.–AlHijrah Online


RAJA-RAJA MELAYU AKAN BERSIDANG PERHALUSI CADANGAN PM

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah hari ini bertitah akan bertemu dengan Raja-Raja Melayu di Istana Negara dalam masa terdekat.

Datuk Pengelola Bijaya Diraja, Datuk Ahmad Fadil Shamsuddin berkata majlis itu bagi membincangkan dan memperhalusi syor-syor yang telah dikemukakan oleh Perdana Menteri Tan Sri Muhyiddin Yassin ketika sesi menghadap Al-Sultan Abdullah semalam.

Sesi mengadap berlangsung selepas Muhyiddin mempengerusikan Mesyuarat Khas Jemaah Menteri di Putrajaya pada pagi semalam.

“Dalam sesi yang berlangsung selama lebih kurang satu setengah jam ini, Al-Sultan Abdullah telah berkenan menerima sembah taklimat cadangan-cadangan yang telah dicapai oleh Mesyuarat Khas Jemaah Menteri tersebut untuk pertimbangan dan ampun perkenan Seri Paduka Baginda untuk pelaksanaannya.

“Adalah dimaklumkan bahawa Al-Sultan Abdullah amat memahami keperluan kelangsungan pentadbiran negara untuk memerangi ancaman wabak COVID-19. Malah, Seri Paduka Baginda turut amat prihatin terhadap kegelisahan dan kegusaran rakyat ekoran daripada perkembangan terkini ini,” kata Ahmad Fadil dalam kenyataan media hari ini.

Dalam pada itu tambah beliau, Al-Sultan Abdullah menasihati seluruh rakyat supaya bertenang, tidak panik dan bersabar dalam menghadapi situasi terkini ini sementara menunggu keputusan mengenai cadangan-cadangan tersebut.

“Seluruh rakyat turut dinasihati supaya tidak membuat sebarang spekulasi yang boleh menimbulkan kekeliruan dan keresahan serta menggugat ketenteraman negara yang kita cintai bersama ini,” katanya.

Selain itu ujarnya Al-Sultan Abdullah mengulangi titah nasihat Seri Paduka Baginda kepada rakyat untuk terus memainkan peranan masing-masing dan berdisiplin mematuhi prosedur operasi standard (SOP) dan tatacara amalan kelaziman baharu dalam membantu pihak berkuasa memerangi COVID-19 demi keselamatan diri serta masyarakat.

Al-Sultan Abdullah turut mengajak seluruh rakyat untuk bersama Seri Paduka Baginda berdoa semoga Malaysia sentiasa dirahmati dan dilindungi dari segala bentuk ancaman serta penularan COVID-19 ini dapat dibanteras dengan berkesan dan diakhiri dengan segera. — AlHijrah Online


ARAB SAUDI SAHKAN KES PERTAMA VARIAN OMICRON

RIYADH: Arab Saudi pada 1 Disember mengesahkan kes pertama jangkitan COVID-19 varian Omicron membabitkan seorang rakyatnya.

Memetik sumber Kementerian Kesihatan Arab Saudi, mangsa baru pulang dari sebuah negara di utara Afrika.

Sumber berkenaan bagaimanapun enggan mengulas lanjut.

Difahamkan, individu terbabit telah dikuarantin serta merta selain kontak-kontak rapatnya.

Siasatan lanjut ke atas individu terbabit sedang dibuat mengikut prosedur kesihatan yang telah ditetapkan Arab Saudi.

Pertubuhan Kesihatan Sedunia (WHO) pada Isnin lalu memberi amaran tentang varian Omicron yang memiliki kebolehjangkitan lebih tinggi berbanding varian sebelum ini.

24 November lalu, kes membabitkan varian berkenaan dikesan di Afrika Selatan, sekali gus menyebabkan jangkitan kes harian melonjak.–AlHijrah Online


IMARET SALUR 5,000 TOPENG N95 KE INDONESIA

KUALA LUMPUR: Prihatin dengan situasi menekan COVID-19 di Indonesia, Pasukan Tindakan dan Bantuan Persatuan Perubatan Islam Malaysia (IMARET) hari ini menyalurkan 5,000 topeng muka N95 ke negara jiran itu.

Bantuan alat perlindungan diri (PPE) sumbangan rakyat Malaysia itu diserahkan kepada rakan kerjasama IMARET iaitu Persatuan Perubatan Islam Indonesia (IMANI Care) dan Aksi Cepat Tangkas (ACT) untuk diagihkan kepada 51 penerima atau fasiliti kesihatan memerlukan.

Ketua Koordinator IMARET, Dr Ahmad Munawwar Helmi Salim berkata pengagihan bantuan fasa pertama IMARET itu akan dilakukan di lima provinsi di Indonesia yang terjejas teruk akibat COVID-19.

Kawasan terbabit adalah Jawa Timur, DKI Jakarta, Sulawesi Selatan, Kalimantan Selatan dan Jawa Tengah.

Indonesia kini menduduki tangga pertama negara di Asia Tenggara yang terjejas teruk akibat COVID-19 di mana jangkitan COVID-19 melebihi angka 60,000 kes pada Jumaat lalu dengan lebih 3,000 kematian.

Pada Khamis lalu, media melaporkan Indonesia mencatatkan 1,624 kes COVID-19 baharu dalam tempoh sehari.

Sekurang-kurangnya 55 petugas perubatan, termasuk 38 doktor, dilaporkan maut akibat komplikasi COVID-19 yang mana turut dikaitkan dengan isu kekurangan PPE selain faktor lain.